ระเบียบมหาวิทยาลัยวลัยลักษณ์
ระเบียบมหาวิทยาลัยวลัยลักษณ์
ว่าด้วยการพัสดุ
พ.ศ. ๒๕๔๑
 

โดยที่เป็นการสมควรให้การดำเนินงานเกี่ยวกับการพัสดุ
เป็นไปด้วยความเรียบร้อยคล่องตัว และมีประสิทธิภาพยิ่งขึ้น ฉะนั้น
อาศัยอำนาจตามความในมาตรา ๑๖ (๑๐)แห่งพระราชบัญญัติมหาวิทยาลัยวลัยลักษณ์ พ.ศ.
๒๕๓๕ สภามหาวิทยาลัยวลัยลักษณ์ ในการประชุมครั้งที่ ๑/๒๕๔๑ เมื่อวันที่ ๘ พฤษภาคม
๒๕๔๑ จึงวางระเบียบไว้ ดังต่อไปนี้

ข้อ ๑ ระเบียบนี้เรียกว่า ระเบียบมหาวิทยาลัยวลัยลักษณ์
ว่าด้วยการพัสดุพ.ศ. ๒๕๔๑
ข้อ ๒[๑]
ระเบียบนี้ให้ใช้บังคับตั้งแต่วันถัดจากวันประกาศเป็นต้นไป
ข้อ ๓ ให้อธิการบดีเป็นผู้รักษาการตามระเบียบนี้
และมีอำนาจออกข้อกำหนดข้อบังคับ ประกาศ หรือคำสั่ง
เพื่อปฏิบัติการให้เป็นไปตามระเบียบรวมทั้งมีอำนาจวินิจฉัยชี้ขาด ข้อขัดแย้งตามระเบียบนี้

หมวด ๑
ข้อความทั่วไป
นิยาม
 

ข้อ ๔ ในระเบียบนี้
มหาวิทยาลัย หมายถึง มหาวิทยาลัยวลัยลักษณ์
และให้หมายความรวมถึงหน่วยงานของมหาวิทยาลัยด้วย
สภามหาวิทยาลัย หมายถึง สภามหาวิทยาลัยวลัยลักษณ์
หน่วยงานของมหาวิทยาลัย หมายถึง สำนักงานอธิการบดี
สำนักวิชา สถาบันศูนย์ ส่วนงาน
หรือหน่วยงานที่เรียกชื่ออย่างอื่นที่มีฐานะเทียบเท่า
อธิการบดี หมายถึง อธิการบดีของมหาวิทยาลัยวลัยลักษณ์
และให้หมายความรวมถึงผู้ที่ได้รับมอบอำนาจเป็นลายลักษณ์อักษรจากอธิการบดีมหาวิทยาลัยวลัยลักษณ์
หัวหน้าส่วนพัสดุ หมายถึง
หัวหน้าส่วนพัสดุของมหาวิทยาลัยวลัยลักษณ์และให้หมายความรวมถึงบุคคลซึ่งได้รับแต่งตั้งจากอธิการบดีมหาวิทยาลัยวลัยลักษณ์ให้ปฏิบัติหน้าที่เช่นเดียวกับหัวหน้าส่วนพัสดุด้วย
พนักงานพัสดุ หมายถึง
พนักงานส่วนพัสดุมหาวิทยาลัยวลัยลักษณ์ที่มีหน้าที่เกี่ยวกับการพัสดุหรือผู้ที่ได้รับแต่งตั้งจากอธิการบดีมหาวิทยาลัยวลัยลักษณ์ให้มีหน้าที่หรือปฏิบัติ
งานเกี่ยวกับการพัสดุตามระเบียบนี้
พนักงาน หมายถึง
พนักงานและหรือลูกจ้างของมหาวิทยาลัยวลัยลักษณ์และให้หมายความรวมถึงพนักงานตามสัญญาจ้างพิเศษด้วย
ที่ปรึกษา หมายถึง บุคคลธรรมดา
หรือนิติบุคคลที่ประกอบธุรกิจหรือสามารถให้บริการเป็นที่ปรึกษาทางวิศวกรรม
สถาปัตยกรรม เศรษฐศาสตร์ หรือสาขาอื่น
รวมทั้งให้บริการด้านศึกษาสำรวจออกแบบและควบคุมงาน และการวิจัย
แต่ไม่รวมถึงการให้บริการออกแบบและควบคุมงานก่อสร้าง
ผู้เสนอราคา หมายถึง
นิติบุคคลหรือบุคคลธรรมดาที่ประกอบธุรกิจบริการด้าน การซื้อขาย การแลกเปลี่ยน
การให้การรับจ้าง หรือออกแบบ ควบคุมงานก่อสร้าง หรือส่วนราชการ สถาปนิก
วิศวกรหรือผู้ชำนาญการสาขาใดสาขาหนึ่งในสังกัดมหาวิทยาลัย
หรือหน่วยงานอื่นที่อธิการบดีมหาวิทยาลัยวลัยลักษณ์เห็นเหมาะสม
คณะกรรมการการเงิน หมายถึง
คณะกรรมการการเงินและทรัพย์สินมหาวิทยาลัยวลัยลักษณ์
การพัสดุ หมายถึง การซื้อ การจ้าง การจัดทำเอง
การจ้างที่ปรึกษา การจ้างออกแบบ การจ้างควบคุมงาน การจัดจ้างแบบเบ็ดเสร็จ
การแลกเปลี่ยน การประกันภัย การเช่า การเช่าซื้อ การควบคุม การจำหน่าย
การจำหน่ายเป็นสูญ และการดำเนินการอื่น ๆ ที่กำหนดไว้ในระเบียบนี้
พัสดุ หมายถึง วัสดุ ครุภัณฑ์ ที่ดิน และสิ่งก่อสร้าง
จัดหา หมายถึง
วิธีดำเนินการเพื่อให้ได้มาซึ่งพัสดุตามระเบียบนี้ ได้แก่ การซื้อการจ้าง
การจัดทำเอง การแลกเปลี่ยน การเช่า การเช่าซื้อ การประกันภัย เป็นต้น
การซื้อ หมายถึง
การซื้อพัสดุทุกชนิดรวมตลอดถึงการซื้อพัสดุที่มีการติดตั้งทดลอง
และบริการที่เกี่ยวเนื่องอื่น ๆ ด้วย แต่ไม่รวมถึงการจัดหาพัสดุในลักษณะการจ้าง
การจ้าง หมายถึง การจ้างทำของ การรับขน การจ้างเหมาบริการ
การจ้างออกแบบ การจ้างควบคุมงานก่อสร้างอาคาร และการจ้างที่ปรึกษา
การจ้างเหมาบริการ หมายถึง การจ้างที่มีลักษณะเป็นการช่วยหรือเกื้อกูลในรูปของการบริการ
หรือให้บริการต่าง ๆ
การจัดทำเอง หมายถึง
การที่มหาวิทยาลัยวลัยลักษณ์ดำเนินการจัดทำพัสดุขึ้นเอง
การจ้างที่ปรึกษา หมายถึง การจ้างบริการจากที่ปรึกษา
แต่ไม่รวมถึงการจ้างออกแบบ การจ้างควบคุมงานก่อสร้าง
การจ้างออกแบบ หมายถึง
การจ้างบริการจากนิติบุคคลหรือบุคคลธรรมดาที่ประกอบธุรกิจบริการด้านออกแบบก่อสร้าง
และหรือตกแต่งภายใน
การจ้างควบคุมงาน หมายถึง
การจ้างบริการจากนิติบุคคลหรือบุคคลธรรมดาที่ประกอบธุรกิจบริการด้านการควบคุมงานก่อสร้าง
การจ้างแบบเบ็ดเสร็จ หมายถึง การจ้างก่อสร้างอาคารตั้งแต่ขั้นการออกแบบการควบคุมงาน
และการลงมือก่อสร้าง จนถึงการส่งมอบ
โดยผู้รับเหมารายเดียวหรือหลายรายในสัญญาฉบับเดียวกัน
การประกันภัย หมายถึง
การประกันภัยตามประมวลกฎหมายแพ่งและพาณิชย์ซึ่งมหาวิทยาลัยวลัยลักษณ์เป็นผู้เอาประกันภัย
งานก่อสร้าง หมายถึง
งานที่สร้างหรือทำขึ้นมีลักษณะมั่นคงหรือถาวร ได้แก่ อาคาร ถนน โรงรถ ระบบประปา
ระบบไฟฟ้า ระบบโทรศัพท์ และระบบบำบัดน้ำเสีย เป็นต้น และให้หมายความถึงงานปรับปรุง
ซ่อมแซม ตกแต่ง หรือต่อเติม งานรื้อถอน และงานเคลื่อนย้าย อาคารด้วย
อาคาร หมายถึง สิ่งปลูกสร้างถาวรที่บุคคลอาจเข้าอยู่หรือใช้สอยได้
เช่น อาคารที่ทำการ โรงพยาบาล โรงเรียน สนามกีฬา สถานีนำร่อง
หรือสิ่งปลูกสร้างอย่างอื่นที่มี ลักษณะทำนองเดียวกันและรวมตลอดถึงสิ่งก่อสร้างอื่น
ๆ ซึ่งสร้างขึ้นเพื่อประโยชน์ใช้สอยสำหรับ อาคารนั้น ๆ เช่น เสาธง รั้ว ท่อระบายน้ำ
หอถังน้ำ ถนน ประปา และสิ่งอื่น ๆ ซึ่งเป็นส่วน ประกอบของตัวอาคาร เช่น
เครื่องปรับอากาศ ลิฟต์ เฟอร์นิเจอร์ ฯลฯ และสิ่งก่อสร้างอื่น ๆ ซึ่งเป็นที่เชิดชูคุณค่าทางด้านศิลปะหรือสถาปัตยกรรม
เช่น อนุสาวรีย์ หรืองานที่ต้องใช้เทคโนโลยีชั้นสูง
พัสดุที่ผลิตในประเทศ หมายถึง
ผลิตภัณฑ์ที่ผลิตสำเร็จรูปแล้ว โดยสถานที่ผลิตตั้งอยู่ในประเทศไทย
เงินรายได้ หมายถึง รายได้ของมหาวิทยาลัยวลัยลักษณ์
ตามพระราชบัญญัติ มหาวิทยาลัยวลัยลักษณ์ พ.ศ. ๒๕๓๕
และให้หมายความรวมถึงรายได้ของหน่วยงานของมหาวิทยาลัยด้วย
ส่วนราชการ หมายถึง ส่วนราชการตามกฎหมายว่าด้วยการบริหารราชการ
แผ่นดินอื่น และให้หมายความรวมถึงรัฐวิสาหกิจ และหน่วยงานอื่นของรัฐด้วย
ปี หมายถึง ปีงบประมาณ มีระยะเวลาตั้งแต่วันที่ ๑
ตุลาคมของปีหนึ่งถึงวันที่ ๓๐ กันยายนของปีถัดไป

การใช้บังคับและการมอบอำนาจ
 

ข้อ ๕ ระเบียบนี้ให้ใช้บังคับเกี่ยวกับการพัสดุโดยใช้เงินรายได้ทุกประเภทของ
มหาวิทยาลัยยกเว้นพัสดุที่ได้มาตามระเบียบอื่นที่ได้วางหลักเกณฑ์
วิธีการในการได้มาซึ่งพัสดุไว้ โดยเฉพาะ
ข้อ ๖ ผู้มีอำนาจดำเนินการตามระเบียบนี้
จะมอบอำนาจเป็นหนังสือให้แก่ผู้ดำรงตำแหน่งใดก็ได้โดยให้คำนึงถึงระดับ ตำแหน่ง
หน้าที่ และความรับผิดชอบของผู้ที่จะได้รับมอบอำนาจเป็นสิ่งสำคัญ

บทกำหนดโทษ
 

ข้อ ๗ ผู้มีอำนาจหรือหน้าที่ดำเนินการตามระเบียบนี้หรือผู้หนึ่งผู้ใด
กระทำการโดยจงใจหรือประมาทเลินเล่อไม่ปฏิบัติตามระเบียบนี้หรือกระทำการโดยมีเจตนาทุจริตหรือกระทำการโดยปราศจากอำนาจหรือนอกเหนืออำนาจหน้าที่รวมทั้งมีพฤติกรรมที่ส่อให้มีการสมยอมกันในการเสนอราคา
ถือว่าผู้นั้นกระทำผิดวินัยภายใต้หลักเกณฑ์ดังนี้
(๑) ถ้าการกระทำมีเจตนาทุจริต
หรือเป็นเหตุให้มหาวิทยาลัยเสียหายอย่างร้ายแรงให้ดำเนินการลงโทษปลดออก
(๒) ถ้าการกระทำเป็นเหตุให้มหาวิทยาลัยเสียหายแต่ไม่ร้ายแรงให้ลงโทษงดบำเหน็จความชอบ
(๓) ถ้าการกระทำไม่เป็นเหตุให้มหาวิทยาลัยเสียหาย
ให้ลงโทษภาคทัณฑ์
การลงโทษทางวินัยตาม (๑) หรือ (๒)
ไม่เป็นเหตุให้ผู้กระทำหลุดพ้นจากความรับผิดทางแพ่งและหรือความผิดทางอาญา

หมวด ๒
การจัดหา
รายงานขอซื้อหรือขอจ้าง
 

ข้อ ๘ ก่อนดำเนินการซื้อหรือจ้างทุกวิธี
นอกจากการซื้อที่ดินและหรือสิ่งก่อสร้างตามข้อ ๙ และข้อ ๑๐
ให้พนักงานพัสดุจัดทำรายงานเสนออธิการบดีเพื่ออนุมัติตามรายการดังต่อไปนี้
(๑) เหตุผลและความจำเป็นที่ต้องการซื้อหรือจ้าง
(๒) รายละเอียดของพัสดุที่จะซื้อหรืองานที่จะจ้าง
(๓)
ราคาในท้องตลาดในขณะนั้นที่สืบทราบหรือประมาณราคาได้หรือราคาที่เคยซื้อหรือจ้างครั้งหลังสุดภายในระยะเวลา
๒ ปีงบประมาณ
(๔) ให้ระบุวงเงินที่ประมาณว่าจะซื้อหรือจ้างในครั้งนั้น
(๕) กำหนดเวลาที่ต้องการใช้พัสดุนั้นหรือให้งานนั้นแล้วเสร็จ
(๖)
วิธีทีจะซื้อหรือจ้างและเหตุผลที่ต้องซื้อหรือจ้างโดยวิธีนั้น ๆ
(๗) ข้อเสนออื่น ๆ
(ถ้ามี)ในกรณีที่จะต้องดำเนินการซื้อหรือจ้างโดยวิธีตกลงราคาหรือวิธีพิเศษตามข้อ
๑๗ (๒), (๓) หรือข้อ ๑๘ (๒), (๓)
ซึ่งไม่อาจทำรายงานตามปกติได้ พนักงานพัสดุจะทำรายงานตามวรรค ๑
เฉพาะรายการที่เห็นว่าจำเป็นก็ได้

การซื้อที่ดินและหรือสิ่งก่อสร้าง
 

ข้อ ๙ ก่อนดำเนินการซื้อที่ดินและหรือสิ่งก่อสร้าง
ให้พนักงานพัสดุจัดทำรายงานเสนออธิการบดีเพื่ออนุมัติตามรายการดังต่อไปนี้
(๑) เหตุผลและความจำเป็นที่ต้องซื้อ
(๒) รายละเอียดของที่ดินและหรือสิ่งก่อสร้างที่ต้องการซื้อรวมทั้งเนื้อที่และท้องที่ที่ต้องการ
(๓) ราคาประเมินของทางราชการในท้องถิ่นนั้น
(๔)
ราคาซื้อขายที่ดินและหรือสิ่งก่อสร้างใกล้บริเวณที่จะซื้อ
(๕) ให้ระบุวงเงินที่ประมาณว่าจะซื้อในครั้งนั้น
(๖) วิธีที่จะซื้อและเหตุผลที่ต้องซื้อโดยวิธีนั้น
(๗) ข้อเสนออื่น ๆ (ถ้ามี)

ข้อ ๑๐ การดำเนินการซื้อที่ดินและหรือสิ่งก่อสร้าง
ให้ติดต่อกับเจ้าของโดยตรงเว้นแต่การซื้อที่ดินและหรือสิ่งก่อสร้างในต่างประเทศ
หากจำเป็นต้องติดต่อผ่านนายหน้าหรือ
ดำเนินการทำนองเดียวกันตามกฎหมายหรือประเพณีนิยมของท้องถิ่นก็ให้กระทำได้
และให้นำความในข้อ ๘ วรรค ๒ มาใช้บังคับโดยอนุโลม

วิธีการซื้อและวิธีการจ้าง
 

ข้อ ๑๑ การซื้อหรือการจ้างกระทำได้
๔ วิธี คือ
(๑) วิธีตกลงราคา ได้แก่ การซื้อหรือการจ้างครั้งหนึ่ง
ซึ่งมีราคาไม่เกิน ๕๐๐,๐๐๐ บาท
(๒) วิธีสอบราคา ได้แก่ การซื้อหรือการจ้างครั้งหนึ่ง
ซึ่งมีราคาเกิน ๕๐๐,๐๐๐ บาท แต่ไม่เกิน ๕,๐๐๐,๐๐๐ บาท
(๓) วิธีประกวดราคา ได้แก่ การซื้อหรือการจ้างครั้งหนึ่ง
ซึ่งมีราคาเกิน๕,๐๐๐,๐๐๐ บาท ขึ้นไป
(๔) วิธีพิเศษ ได้แก่ การซื้อหรือการจ้างครั้งหนึ่ง
ซึ่งมีราคาเกิน ๕๐๐,๐๐๐ บาทและให้จัดทำเฉพาะกรณี
การซื้อหรือการจ้างตาม (๑) และ (๒)
ถ้าผู้สั่งซื้อหรือผู้สั่งจ้างเห็นสมควรจะสั่งให้กระทำโดยวิธีที่กำหนดไว้สำหรับวงเงินที่สูงกว่าก็ได้

การซื้อหรือการจ้างโดยวิธีตกลงราคา
 

ข้อ ๑๒ การซื้อหรือการจ้างโดยวิธีตกลงราคาให้พนักงานพัสดุติดต่อตกลงราคากับผู้ขายโดยตรง
แล้วให้หัวหน้าส่วนพัสดุดำเนินการจัดซื้อหรือจัดจ้างได้โดยความเห็นชอบจากอธิการบดี
การซื้อหรือการจ้างโดยวิธีตกลงราคาในกรณีจำเป็นและเร่งด่วนที่เกิดขึ้นโดยไม่ได้คาดหมายไว้ก่อน
และไม่อาจดำเนินการตามปกติได้ทันให้ดำเนินการไปก่อนแล้วรีบรายงานขอความเห็นชอบต่ออธิการบดี
และเมื่ออธิการบดีให้ความเห็นชอบแล้ว
ให้ถือว่ารายงานดังกล่าวเป็นหลักฐานการตรวจรับด้วย

การซื้อหรือการจ้างโดยวิธีสอบราคา
 

ข้อ ๑๓ การซื้อหรือการจ้างโดยวิธีสอบราคาให้พนักงานพัสดุทำเอกสารสอบราคาตามแบบที่มหาวิทยาลัยกำหนดและแสดงรายการต่อไปนี้
(๑)
คุณลักษณะเฉพาะของพัสดุที่ต้องการซื้อและจำนวนที่ต้องการหรือแบบรูปรายการละเอียด
(๒)
คุณสมบัติของผู้เข้าเสนอราคาซึ่งจะต้องมีอาชีพขายพัสดุตาม (๑)
โดยให้ผู้เสนอราคาแสดงหลักฐานด้วย
(๓) กรณีจำเป็นให้ระบุผู้เสนอราคาส่งตัวอย่าง แคตตาล็อก
หรือแบบรูปและรายละเอียดไปพร้อมกับใบเสนอราคา
(๔) ถ้าจำเป็นต้องมีการตรวจทดสอบ
ให้กำหนดจำนวนตัวอย่างให้พอแก่การตรวจทดสอบและเหลือไว้สำหรับการทำสัญญาด้วย
ทั้งนี้ ให้มีข้อกำหนดไว้ด้วยว่ามหาวิทยาลัยไม่รับผิดชอบในความเสียหายใด ๆ
ที่เกิดขึ้นจากการทดสอบตัวอย่างนี้
(๕) สถานที่ติดต่อเกี่ยวกับแบบรูปรายการละเอียด
ในกรณีที่มีการขยายได้ระบุราคาขายไว้ด้วย
(๖) ข้อกำหนดให้ผู้เข้าเสนอราคาเสนอราคารวมทั้งสิ้น
และราคาต่อหน่วยหรือต่อรายการ (ถ้าทำได้)
พร้อมทั้งระบุหลักเกณฑ์โดยชัดเจนว่าจะพิจารณาราคารวมหรือราคาต่อหน่วยหรือต่อรายการในกรณีที่ไม่ได้กำหนดไว้ในเอกสารสอบราคาให้พิจารณาราคารวม
(๗) แบบใบเสนอราคา
โดยกำหนดไว้ด้วยว่าในการเสนอราคาให้ลงราคารวมทั้งสิ้นเป็นตัวเลขและต้องมีตัวหนังสือกำกับ
ซึ่งราคาดังกล่าวเป็นราคาที่รวมภาษีต่าง ๆ และค่าใช้จ่ายทั้งปวงไว้ด้วยแล้ว
ถ้าตัวเลขและตัวหนังสือไม่ตรงกันให้ถือตัวหนังสือเป็นสำคัญ
(๘) กำหนดระยะเวลายืนราคาเท่าที่จำเป็นต่อมหาวิทยาลัย
และมีเงื่อนไขด้วยว่าซองเสนอราคาที่ยื่นต่อมหาวิทยาลัยและลงทะเบียนรับซองแล้วจะถอนคืนมิได้
(๙) กำหนดสถานที่ส่งมอบพัสดุ
และวันส่งมอบโดยประมาณสำหรับการซื้อหรือการจ้าง
(๑๐) กำหนดสถานที่ วัน เวลา เปิดซองสอบราคา
(๑๑)
ข้อกำหนดให้ผู้เสนอราคาผนึกซองราคาให้เรียบร้อยก่อนยื่นต่อมหาวิทยาลัยจ่าหน้าถึงประธานกรรมการเปิดซองสอบราคาการซื้อการจ้างครั้งนั้นและส่งถึงมหาวิทยาลัยภายในเวลาที่มหาวิทยาลัยกำหนด
โดยให้ส่งเอกสารหลักฐานต่าง ๆ พร้อมจัดทำบัญชีรายการเอกสารเสนอไปพร้อมกับซองราคาด้วย
(๑๒)
กำหนดเงื่อนไขในการสงวนสิทธิ์ที่จะถือว่าผู้ที่ไม่ไปทำสัญญาหรือข้อตกลงกับมหาวิทยาลัยเป็นผู้ทิ้งงาน
(๑๓) ข้อกำหนดที่ว่าผู้เข้าเสนอราคา
ที่ได้รับการคัดเลือกให้ไปทำสัญญาจะต้องวางหลักประกันสัญญาตามชนิดและอัตราร้อยละ ๕
ของราคาพัสดุรวม ที่จัดหา
(๑๔) ร่างสัญญา รวมทั้งเงื่อนไขการจ่ายเงินล่วงหน้า (ถ้ามี)
(๑๕) ข้อสงวนสิทธิ์ว่า
มหาวิทยาลัยจะไม่พิจารณาผู้เสนอราคาที่เป็นผู้ทิ้งงานของทางราชการ
และมหาวิทยาลัยทรงไว้ซึ่งสิทธิที่จะงดซื้อหรือเลือกซื้อ
โดยไม่จำเป็นต้องซื้อจากผู้เสนอราคาต่ำสุดเสมอไป รวมทั้งจะพิจารณายกเลิกการสอบราคาและลงโทษผู้เสนอราคาเสมือนเป็นผู้ทิ้งงาน
หากมีเหตุที่เชื่อได้ว่าการเสนอราคากระทำไปโดยไม่สุจริตหรือมีการสมยอมกันในการเสนอราคา
(๑๖) หลักประกันซองอย่างใดอย่างหนึ่งตามข้อ ๗๗
และตามอัตราที่กำหนดไว้ในข้อ ๗๘ ในกรณีการซื้อหรือการจ้างครั้งหนึ่งซึ่งมีราคาเกิน
๒,๐๐๐,๐๐๐ บาท แต่ไม่เกิน ๕,๐๐๐,๐๐๐ บาท
การให้หรือขายเอกสารสอบราคาในการสอบราคาซึ่งรวมทั้งคุณลักษณะเฉพาะหรือรายละเอียดให้กระทำ
ณ สถานที่ที่ผู้มาขอรับหรือขอซื้อสามารถติดต่อได้โดยสะดวกและไม่เป็นเขตหวงห้าม
กับจะต้องเตรียมไว้ให้มากพอสำหรับความต้องการของผู้มาขอรับหรือขอซื้ออย่างน้อยรายละ
๑ ชุด โดยไม่มีเงื่อนไขอื่นในการให้หรือขาย ทั้งนี้
ให้เผื่อเวลาไว้สำหรับการคำนวณราคาของผู้ประสงค์จะเข้ามาเสนอราคาด้วย
ในกรณีที่มีการขาย
ให้กำหนดราคาพอสมควรกับค่าใช้จ่ายที่ทางมหาวิทยาลัยต้องเสียไปในการจัดทำสำเนาเอกสารสอบราคานั้น
ถ้ามีการยกเลิกการสอบราคาครั้งนั้นแล้วมีการสอบราคาใหม่
ให้ผู้รับหรือซื้อเอกสารการสอบราคาในการสอบราคาครั้งก่อนและใช้สิทธิยื่นซองการสอบราคาครั้งแรกแล้ว
มีสิทธิใช้เอกสารนั้นหรือได้รับเอกสารสอบราคาใหม่
โดยไม่ต้องเสียค่าซื้อเอกสารสอบราคาอีก

ข้อ ๑๔ วิธีการซื้อโดยวิธีสอบราคา
ให้ดำเนินการดังนี้
(๑) ก่อนวันเปิดซองสอบราคาไม่น้อยกว่า ๑๐ วัน
ให้พนักงานส่วนพัสดุดำเนินการประกาศเผยแพร่ให้ทราบทั่วกันโดยเปิดเผย ณ
ที่ทำการของมหาวิทยาลัยและหรือจะประกาศทางหนังสือพิมพ์ วิทยุกระจายเสียง
หรือวิธีอื่นอีกก็ได้ เพื่อให้ทราบโดยทั่วกัน
การเผยแพร่เอกสารสอบราคาให้จัดทำเป็นประกาศตามแบบที่มหาวิทยาลัยกำหนด
และอย่างน้อยให้แสดงรายการดังต่อไปนี้
ก) รายการพัสดุที่ต้องการซื้อ
ข) คุณสมบัติของผู้มีสิทธิเข้าสอบราคา
ค) กำหนดวิธีการ สถานที่ วัน เวลา รับซอง
ปิดการรับซองและเปิดซองสอบราคา
ง) สถานที่
ระยะเวลาในการขอรับหรือขอซื้อเอกสารการสอบราคาและราคาของเอกสาร
(๒) ในการยื่นซองสอบราคา
ผู้เสนอราคาจะต้องผนึกซองจ่าหน้าถึงประธานคณะกรรมการเปิดซองสอบราคาโดยยื่นโดยตรงต่อเลขานุการคณะกรรมการเปิดซองสอบราคาหรือผู้ที่หัวหน้าส่วนพัสดุมอบหมาย
(๓) ให้เลขานุการคณะกรรมการเปิดซองสอบราคาลงรับโดยไม่เปิดซองพร้อมระบุวันและเวลาที่รับซอง
และออกใบรับให้แก่ผู้เสนอราคาการรับซองทางไปรษณีย์จะกระทำมิได้
(๔)
ให้เลขานุการคณะกรรมการเปิดซองสอบราคาเก็บรักษาซองเสนอราคาทุกรายโดยไม่เปิดซอง
และเมื่อถึงกำหนดเวลาเปิดซองแล้วให้ส่งมอบซองเสนอราคาพร้อมทั้งรายงานผลการรับซองต่อประธานคณะกรรมการเปิดซองสอบราคาเพื่อดำเนินการต่อไป

การซื้อหรือการจ้างโดยวิธีประกวดราคา
 

ข้อ ๑๕ การซื้อหรือการจ้างโดยวิธีประกวดราคาให้พนักงานพัสดุทำเอกสารประกวดราคาตามแบบที่มหาวิทยาลัยกำหนด
และแสดงรายการ ดังต่อไปนี้
(๑) รายการพัสดุที่ต้องการซื้อหรือจ้าง
และจำนวนที่ต้องการหรือแบบรูปรายการละเอียด
(๒)
คุณสมบัติของผู้มีสิทธิเข้าประกวดราคาซึ่งจะต้องมีอาชีพขายตาม (๑)
โดยให้ผู้ประกวดราคาแสดงหลักฐานด้วย
(๓) กรณีจำเป็นให้ระบุผู้ประกวดราคาส่งตัวอย่าง
แคตตาล็อกหรือแบบรูปและรายละเอียดไปพร้อมกับใบเสนอราคา
(๔) ถ้าจำเป็นต้องมีการตรวจทดสอบ
ให้กำหนดจำนวนตัวอย่างให้พอแก่การตรวจทดสอบและเหลือไว้สำหรับการทำสัญญาด้วย ทั้งนี้
ให้มีข้อกำหนดไว้ด้วยว่ามหาวิทยาลัยไม่รับผิดชอบในความเสียหายใด ๆ
ที่เกิดขึ้นจากการทดสอบตัวอย่างนี้
(๕) สถานที่ติดต่อเกี่ยวกับแบบรูปรายการละเอียด
ในกรณีที่มีการขายให้ระบุราคาขายไว้ด้วย
(๖) ข้อกำหนดให้ผู้เข้าประกวดราคาเสนอราคารวมทั้งสิ้น
และราคาต่อหน่วยหรือต่อรายการ (ถ้าทำได้)
พร้อมทั้งระบุหลักเกณฑ์โดยชัดเจนว่าจะพิจารณาราคารวมหรือราคาต่อหน่วยหรือต่อรายการในกรณีที่ไม่ได้กำหนดไว้ในเอกสารประกวดราคาให้พิจารณาราคารวม
(๗) แบบใบเสนอราคา
โดยกำหนดไว้ด้วยว่าในการเสนอราคาให้ลงราคารวมทั้งสิ้นเป็นตัวเลข
และต้องมีตัวหนังสือกำกับซึ่งราคาดังกล่าวเป็นราคาที่รวมภาษีต่าง ๆ
และค่าใช้จ่ายทั้งปวงไว้ด้วยแล้ว ถ้าตัวเลขและตัวหนังสือไม่ตรงกันให้ถือตัวหนังสือเป็นสำคัญ
(๘) กำหนดระยะเวลายืนราคาเท่าที่จำเป็นต่อมหาวิทยาลัย
และมีเงื่อนไขด้วยว่าซองเสนอราคาที่ยื่นต่อมหาวิทยาลัยและลงทะเบียนรับซองแล้วจะถอนคืนมิได้
(๙)
กำหนดสถานที่ที่ส่งมอบพัสดุและวันส่งมอบโดยประมาณสำหรับการซื้อ
(๑๐) กำหนดสถานที่ วัน เวลา รับซองและเปิดซองประกวดราคา
(๑๑)
ข้อกำหนดให้ผู้เสนอราคาผนึกซองราคาให้เรียบร้อยก่อนยื่นต่อมหาวิทยาลัย
จ่าหน้าถึงประธานกรรมการรับซองประกวดราคาการซื้อหรือการจ้างครั้งนี้
และส่งถึงมหาวิทยาลัยภายในเวลาที่มหาวิทยาลัยกำหนด โดยให้ส่งเอกสารหลักฐานต่าง ๆ
พร้อมจัดทำบัญชีรายการเอกสารเสนอไปพร้อมกับซองราคาด้วย
(๑๒)
กำหนดเงื่อนไขในการสงวนสิทธิ์ที่จะถือว่าผู้ที่ไม่ไปทำสัญญาหรือข้อตกลงกับมหาวิทยาลัยเป็นผู้ทิ้งงาน
(๑๓)
ข้อกำหนดว่าผู้เข้าประกวดราคาที่ได้รับการคัดเลือกให้ไปทำสัญญาจะต้องวางหลักประกันสัญญาตามชนิดและอัตราร้อยละ
๕ ของราคาพัสดุรวมที่จัดหา
(๑๔) ร่างสัญญา รวมทั้งเงื่อนไขการจ่ายเงินล่วงหน้า (ถ้ามี)
(๑๕)
ข้อสงวนสิทธิ์ว่ามหาวิทยาลัยจะไม่พิจารณาผู้เสนอราคาที่เป็นผู้ทิ้งงานของทางราชการ
และมหาวิทยาลัยทรงไว้ซึ่งสิทธิ์ที่จะงดซื้อหรือเลือกซื้อโดยไม่จำเป็นต้องซื้อจากผู้เสนอราคาต่ำสุดเสมอไป
รวมทั้งจะพิจารณายกเลิกการประกวดราคาและลงโทษผู้เสนอราคาเสมือนเป็นผู้ทิ้งงาน
หากมีเหตุที่เชื่อได้ว่าการเสนอราคากระทำไปโดยไม่สุจริตหรือมีการสมยอมกันในการเสนอราคา
(๑๖) หลักประกันซองอย่างใดอย่างหนึ่งตามข้อ ๗๗
และตามอัตราที่กำหนดในข้อ ๗๘
การให้หรือการขายเอกสารประกวดราคาในการประกวดราคา
ซึ่งรวมทั้งคุณลักษณะเฉพาะหรือรายละเอียดให้กระทำ ณ
สถานที่ที่ผู้มาขอรับหรือขอซื้อสามารถติดต่อได้โดยสะดวกและไม่เป็นเขตหวงห้ามกับจะต้องเตรียมไว้ให้มากพอสำหรับความต้องการของผู้มาขอรับหรือขอซื้ออย่างน้อยรายละ
๑ ชุด โดยไม่มีเงื่อนไขอื่นในการให้หรือขาย ทั้งนี้
ให้เผื่อเวลาไว้สำหรับการคำนวณราคาของผู้ประสงค์จะเข้ามาเสนอราคาด้วย
ในกรณีที่มีการขาย
ให้กำหนดราคาพอสมควรกับค่าใช้จ่ายที่ทางมหาวิทยาลัยจะต้องเสียไปในการจัดทำสำเนาเอกสารประกวดราคานั้น
ถ้ามีการยกเลิกการประกวดราคาครั้งนั้น และมีการประกวดราคาใหม่
ให้ผู้รับหรือซื้อเอกสารประกวดราคาในการประกวดราคาครั้งก่อนและใช้สิทธิยื่นซองประกวดราคาครั้งแรกแล้ว
มีสิทธิใช้เอกสารประกวดราคานั้นหรือได้รับเอกสารประกวดราคาใหม่โดยไม่ต้องเสียค่าซื้อเอกสารประกวดราคาอีก

ข้อ ๑๖ วิธีการซื้อหรือการจ้างโดยวิธีประกวดราคา
ให้ดำเนินการดังนี้
(๑) ก่อนวันเปิดซองประกวดราคาไม่น้อยกว่า ๑๕ วัน
ให้พนักงานพัสดุปิดประกาศประกวดราคาโดยเปิดเผย ณ ที่ทำการของมหาวิทยาลัย
และหรือจะประกาศทางหนังสือพิมพ์ วิทยุกระจายเสียง หรือวิธีอื่นอีกก็ได้
เพื่อให้ทราบโดยทั่วกัน
(๒) ในการยื่นซองประกวดราคา
ผู้เสนอราคาจะต้องผนึกซองจ่าหน้าถึงประธานคณะกรรมการรับซองและพิจารณาผลการประกวดราคาโดยยื่นโดยตรงต่อเลขานุการคณะกรรมการรับซอง
และพิจารณาผลการประกวดราคา หรือผู้ที่หัวหน้าส่วนพัสดุมอบหมาย
(๓)
ให้เลขานุการคณะกรรมการรับซองและพิจารณาผลการประกวดราคาลงรับโดยไม่เปิดซองพร้อมระบุวันและเวลาที่รับซอง
และออกใบรับให้แก่ผู้เสนอราคา การรับซองทางไปรษณีย์จะกระทำมิได้
(๔) ให้เลขานุการคณะกรรมการรับซองและพิจารณาผลการประกวดราคา
เก็บรักษาซองเสนอราคาทุกรายโดยไม่เปิดซอง
และเมื่อถึงกำหนดเวลาเปิดซองแล้วให้ส่งมอบซองเสนอราคาพร้อมทั้งรายงานผลการรับซองต่อประธานคณะกรรมการรับซองและพิจารณาผลการประกวดราคาเพื่อดำเนินการต่อไป

การซื้อหรือการจ้างโดยวิธีพิเศษ
 

ข้อ ๑๗
การซื้อโดยวิธีพิเศษ ให้กระทำเฉพาะกรณีหนึ่งกรณีใดดังนี้
(๑) เป็นพัสดุที่จะขายทอดตลาดโดยส่วนราชการ
องค์การระหว่างประเทศหรือหน่วยงานของต่างประเทศ
(๒) เป็นพัสดุที่ต้องซื้อเร่งด่วน
หากล่าช้าอาจจะเสียหายแก่มหาวิทยาลัย
(๓)
เป็นพัสดุที่จำเป็นต้องซื้อโดยตรงจากต่างประเทศหรือดำเนินการโดยผ่านองค์การระหว่างประเทศ
(๔) เป็นพัสดุที่โดยลักษณะของการใช้งาน
หรือมีข้อจำกัดทางเทคนิคที่จำเป็นต้องระบุยี่ห้อเป็นการเฉพาะ
(๕)
เป็นพัสดุที่เป็นที่ดินและหรือสิ่งก่อสร้างซึ่งจำเป็นต้องเฉพาะแห่ง
(๖)
เป็นพัสดุที่ได้ดำเนินการจัดซื้อโดยวิธีอื่นแล้วไม่ได้ผลดี
(๗) เป็นพัสดุที่ซื้อจากส่วนราชการ
(๘)
เป็นพัสดุที่มีความต้องการใช้เพิ่มขึ้นในสถานการณ์ที่จำเป็นหรือเร่งด่วนหรือเพื่อประโยชน์ของมหาวิทยาลัยและจำเป็นต้องซื้อเพิ่ม
(Repeat Order)
การซื้อพัสดุจากส่วนราชการให้ดำเนินการจัดซื้อได้โดยไม่ต้องตั้งคณะกรรมการจัดซื้อโดยวิธีพิเศษ
แต่จะต้องตั้งคณะกรรมการตรวจรับพัสดุโดยวิธีพิเศษ

ข้อ ๑๘ การจ้างโดยวิธีพิเศษ ให้จัดทำเฉพาะกรณีหนึ่งกรณีใดดังนี้
(๑) เป็นงานที่ต้องการช่างผู้มีฝีมือดี
ผู้มีความชำนาญงานเป็นพิเศษหรือมีผู้ที่มีความชำนาญในกิจการนั้นน้อยราย
(๒)
เป็นงานที่ต้องกระทำโดยเร่งด่วนหากล่าช้าอาจจะเสียหายแก่มหาวิทยาลัย
(๓)
เป็นงานที่หากดำเนินการจัดจ้างหรือจะจัดจ้างโดยวิธีอื่นแล้วไม่ได้ผลดี
(๔)
เป็นงานที่จำเป็นต้องการจ้างเพิ่มในสถานการณ์ที่จำเป็นหรือเร่งด่วนหรือเพื่อประโยชน์ของมหาวิทยาลัยและจำเป็นต้องจ้างเพิ่ม
(Repeat Order)
(๕)
เป็นงานจ้างซ่อมพัสดุที่จำเป็นต้องถอดตรวจให้ทราบความชำรุดเสียหายเสียก่อนจึงจะประมาณค่าซ่อมได้
เช่น งานจ้างซ่อมเครื่องจักร เครื่องมือกล เครื่องยนต์
เครื่องไฟฟ้าหรือเครื่องอิเล็กทรอนิกส์ เป็นต้น
(๖) การจ้างส่วนราชการ
ให้ดำเนินการได้โดยไม่ต้องตั้งคณะกรรมการจัดจ้างแต่ให้ตั้งคณะกรรมการตรวจการจ้างโดยวิธีพิเศษ

การจัดทำเอง
 

ข้อ ๑๙ การจัดซื้อพัสดุเพื่อจัดทำพัสดุเองให้ชี้แจงเหตุผลและความจำเป็นที่ต้องใช้
พร้อมทั้งวงเงินโดยประมาณ เสนอผู้มีอำนาจอนุมัติ

ข้อ ๒๐ วิธีการซื้อพัสดุเพื่อจัดทำพัสดุเองให้ดำเนินการตามวิธีการซื้อตามที่กำหนดไว้ในระเบียบนี้

ข้อ ๒๑ การจัดทำเอง
ให้อธิการบดีแต่งตั้งผู้ควบคุมรับผิดชอบในการจัดทำเองขึ้นหรือแต่งตั้งคณะกรรมการตรวจสอบการปฏิบัติงาน
โดยมีคุณสมบัติและหน้าที่เช่นเดียวกันกับคณะกรรมการตรวจรับพัสดุ
เว้นแต่จะมีพนักงานรับผิดชอบโดยเฉพาะอยู่แล้ว

การจ้างที่ปรึกษา
 

ข้อ ๒๒ การจ้างที่ปรึกษา
ก่อนดำเนินการจ้างที่ปรึกษาให้พนักงานพัสดุทำรายงานเสนออธิการบดี
ตามรายการดังต่อไปนี้
(๑) เหตุผลและความจำเป็นที่ต้องจ้างที่ปรึกษา
(๒) ขอบเขตโดยละเอียดของงานที่จะจ้างที่ปรึกษา
(๓) คุณสมบัติของที่ปรึกษาที่จะจ้าง
(๔) วงเงินค่าจ้างที่ปรึกษาโดยประมาณ
(๕) กำหนดระยะแล้วเสร็จของงาน
(๖) ข้อเสนออื่น ๆ (ถ้ามี)

ข้อ ๒๓ ให้มหาวิทยาลัยออกหนังสือเชิญผู้เสนอราคาเพื่อยื่นข้อเสนอ
โดยให้ยื่นซองเสนอด้านเทคนิคและข้อเสนอด้านราคาพร้อมกัน โดยแยกเป็น ๒ ซอง

ข้อ ๒๔ อัตราค่าจ้างที่ปรึกษา
ให้เป็นไปตามความเหมาะสมและประหยัดโดยคำนึงถึงองค์ประกอบต่าง ๆ เช่น
ลักษณะของงานที่จะจ้าง อัตราค่าจ้างของงานในลักษณะเดียวกันที่ส่วนราชการเคยจ้าง
(ถ้ามี) เป็นต้นในกรณีที่มีความจำเป็นต้องจ่ายเงินค่าจ้างล่วงหน้า
ให้จ่ายได้ไม่เกินอัตราตามข้อ ๖๗ (๕)
และที่ปรึกษาจะต้องจัดหาหลักประกันอย่างหนึ่งอย่างใดตามข้อ ๗๗
เพื่อประกันเงินค่าจ้างที่ได้รับล่วงหน้าไปนั้น และให้มหาวิทยาลัยคืนหนังสือค้ำประกันดังกล่าวแก่ที่ปรึกษาเมื่อพ้นข้อผูกพันตามสัญญาแล้ว
ทั้งนี้
ให้นำเรื่องการคืนหลักประกันตามข้อ ๘๐ มาใช้บังคับโดยอนุโลม
วิธีการจ้างที่ปรึกษาให้ใช้วิธีการซื้อหรือการจ้างโดยอนุโลม

การจ้างออกแบบและหรือการควบคุมงาน
 

ข้อ ๒๕ เพื่อประโยชน์แก่มหาวิทยาลัย
ให้อธิการบดีมีอำนาจจ้างส่วนราชการหรือเอกชน ออกแบบและหรือการควบคุมงานก่อสร้างได้

ข้อ ๒๖ การจ้างออกแบบและหรือการควบคุมงานก่อสร้างให้ใช้วิธีการคัดเลือก

วิธีการจ้างออกแบบและหรือการควบคุมงาน
 

ข้อ ๒๗ ก่อนดำเนินการจ้างออกแบบและหรือการควบคุมงานก่อสร้างให้พนักงานพัสดุรายงานต่ออธิการบดี
ตามรายการดังต่อไปนี้
(๑)
เหตุผลและความจำเป็นที่ต้องจ้างออกแบบและหรือการควบคุมงาน
(๒) ขอบเขตของงาน รวมทั้งรายละเอียดเท่าที่จำเป็น
(๓) วงเงินงบประมาณค่าก่อสร้าง
(๔) ประมาณการค่าจ้าง
(๕) กำหนดเวลาแล้วเสร็จ
(๖) ข้อเสนออื่น ๆ (ถ้ามี)
เมื่ออธิการบดีให้ความเห็นชอบรายงานที่เสนอแล้ว
ให้พนักงานพัสดุดำเนินการจ้างต่อไปได้

ข้อ ๒๘ การจ้างออกแบบและหรือการควบคุมงาน
โดยวิธีคัดเลือกให้พนักงานพัสดุจัดทำประกาศเชิญชวน
โดยอย่างน้อยให้แสดงรายการดังต่อไปนี้
(๑) ความต้องการด้านประโยชน์ใช้สอยของอาคารและขอบเขตของที่ดินและสิ่งปลูกสร้าง
(๒) กำหนดวัน เวลา และสถานที่เปิดและปิดรับการเสนอราคา
(๓) เงื่อนไขและระยะเวลาการออกแบบ
(๔)
กำหนดให้ผู้เสนอราคาวางหลักประกันซองตามชนิดและจำนวนในข้อ ๗๗และข้อ ๗๘
และให้มีเงื่อนไขว่าถ้าผู้เสนอราคาถอนการเสนอราคาหรือไม่ไปทำสัญญากับมหาวิทยาลัยภายในกำหนดให้ริบหลักประกันซองหรือเรียกร้องจากธนาคารผู้ค้ำประกัน
และสงวนสิทธิ์ที่จะถือว่าผู้ที่ไม่ไปทำสัญญากับมหาวิทยาลัยเป็นผู้ทิ้งงานด้วย
ทั้งนี้ ยกเว้นผู้เสนอราคาที่เป็นส่วนราชการ ไม่ต้องมีหลักประกันซอง
(๕) กำหนดให้ผู้เสนอราคา ยื่นหลักฐานประกอบการเสนอราคาดังนี้
(ก) ข้อกำหนดของผู้เสนอราคาตามที่กำหนดไว้
(ข) คุณวุฒิและประวัติการทำงาน
จำนวนสถาปนิกและหรือวิศวกรที่ประจำ
(ค) หลักฐานแสดงผลงานที่เคยปฏิบัติมาแล้ว

ข้อ ๒๙ วิธีการจ้างออกแบบและหรือการควบคุมงานโดยวิธีคัดเลือกให้ดำเนินการ
ดังนี้
(๑) ก่อนวันรับซองเสนอราคาไม่น้อยกว่า ๗ วัน
ให้พนักงานพัสดุปิดประกาศโดยเปิดเผย ณ ที่ทำการของมหาวิทยาลัย
และหรือจะประกาศทางหนังสือพิมพ์ วิทยุกระจายเสียงหรือวิธีอื่นอีกก็ได้
เพื่อให้ทราบโดยทั่วกัน
(๒) ในการยื่นซองเสนอราคา ผู้เสนอราคาจะต้องผนึกซองจ่าหน้าถึงประธานคณะกรรมการจัดจ้างออกแบบและหรือควบคุมงานโดยยื่นโดยตรงต่อเลขานุการคณะกรรมการจัดจ้างออกแบบและหรือควบคุมงาน
หรือผู้ที่หัวหน้าส่วนพัสดุมอบหมาย
(๓)
ให้เลขานุการคณะกรรมการจัดจ้างออกแบบและหรือควบคุมงานลงรับโดยไม่เปิดซองพร้อมระบุวันและเวลาที่รับซอง
และออกใบรับให้แก่ผู้เสนอราคา การรับซองทางไปรษณีย์จะกระทำมิได้
(๔)
ให้เลขานุการคณะกรรมการจัดจ้างออกแบบและหรือควบคุมงานเก็บรักษาซองเสนอราคาทุกรายโดยไม่เปิดซอง
และเมื่อถึงกำหนดเวลาเปิดซองแล้ว
ให้ส่งมอบซองเสนอราคาพร้อมทั้งรายงานผลการรับซองต่อประธานคณะกรรมการจัดจ้างออกแบบและหรือควบคุมงานเพื่อดำเนินการต่อไป

การจ่ายเงินค่าออกแบบและหรือการควบคุมงาน
 

ข้อ ๓๐ การจ่ายเงินค่าออกแบบและหรือควบคุมงานให้เป็นไปตามอัตราที่คณะกรรมการการเงินกำหนดโดยไม่สูงกว่าอัตราค่าออกแบบหรือการควบคุมงานที่จ่ายกันอยู่ขณะนั้น
งานก่อสร้างที่ใช้แบบซ้ำกันโดยไม่ต้องเขียนแบบใหม่และทำการก่อสร้างในครั้งเดียวกันให้จ่ายค่าออกแบบ
ทั้งนี้ ต้องไม่เกินร้อยละ ๑
ของวงเงินงบประมาณค่าก่อสร้าง
การจ่ายเงินค่าออกแบบและหรือควบคุมงานไม่รวมถึงค่าสำรวจและวิเคราะห์ดินฐานราก

กรรมสิทธิ์ของงานออกแบบ
 

ข้อ ๓๑ บรรดาแบบแปลนและหรือรายละเอียดงานออกแบบที่ผู้รับจ้างได้ทำขึ้นตามสัญญาให้ตกเป็นกรรมสิทธิ์ของมหาวิทยาลัย
ผู้รับจ้างจะนำไปให้ผู้อื่นดำเนินการก่อสร้างอีกไม่ได้
เว้นแต่จะได้รับความยินยอมเป็นลายลักษณ์อักษรจากมหาวิทยาลัยก่อน

การขอเปลี่ยนแปลงแก้ไขแบบ
 

ข้อ ๓๒ ระหว่างดำเนินการตามสัญญาจ้าง
มหาวิทยาลัยอาจขอให้ผู้รับจ้างเปลี่ยนแปลงแก้ไขในส่วนที่ไม่กระทบกระเทือนโครงสร้างที่สำคัญของงานก่อสร้าง
ระบบไฟฟ้า ระบบปรับอากาศ ระบบประปา ระบบโทรศัพท์
ของงานที่ผู้รับจ้างได้ส่งมอบตามงวดงานในสัญญาแล้วใน
ในกรณีที่จำเป็นต้องแก้ไขเปลี่ยนแปลงรายละเอียดในส่วนที่กระทบกระเทือนโครงสร้างที่สำคัญ
ให้คณะกรรมการตรวจการจ้างขออนุมัติต่อมหาวิทยาลัยก่อน

การจ้างแบบเบ็ดเสร็จ
 

ข้อ ๓๓ ก่อนดำเนินการจ้างแบบเบ็ดเสร็จ
ให้พนักงานพัสดุทำรายงานเสนออธิการบดีตามรายการ ดังต่อไปนี้
(๑) เหตุผลและความจำเป็นที่ต้องดำเนินการจ้างแบบเบ็ดเสร็จ
(๒) ขอบเขตของงานที่จะจ้างแบบเบ็ดเสร็จ
(๓) วงเงินค่าจ้างโดยประมาณ
(๔) กำหนดระยะเวลาแล้วเสร็จของงาน
(๕) ข้อเสนออื่น ๆ (ถ้ามี)

ข้อ ๓๔ การจ้างแบบเบ็ดเสร็จให้ใช้วิธีประกวดราคาเท่านั้น
โดยให้ผู้เสนอราคายื่นซองเสนอราคาด้านเทคนิคและด้านราคาพร้อมกัน แยกเป็น ๒
ซองโดยผู้เสนอราคาจะต้องชี้แจงรายละเอียดของงานที่เสนอต่อคณะกรรมการรับซองและพิจารณาผลการประกวดราคาตามวันที่มหาวิทยาลัยกำหนด

การแลกเปลี่ยน
 

ข้อ ๓๕ ในกรณีต้องมีการแลกเปลี่ยนพัสดุ
ให้พนักงานพัสดุทำรายงานเสนออธิการบดี ตามรายการดังต่อไปนี้
(๑) เหตุผลและความจำเป็นที่ต้องแลกเปลี่ยน
(๒) รายละเอียดของพัสดุที่จะนำไปแลกเปลี่ยน
(๓) ให้ระบุวิธีการที่จะแลกเปลี่ยนพร้อมเหตุผล
(๔)
ราคาที่ซื้อหรือได้มาของพัสดุที่จะนำไปแลกเปลี่ยนและราคาที่จะแลกเปลี่ยนได้โดยประมาณ
(๕) พัสดุที่จะรับแลกเปลี่ยน และให้ระบุว่าจะแลกเปลี่ยนกับส่วนราชการหรือเอกชน
(๖) ข้อเสนออื่น ๆ (ถ้ามี)

ข้อ ๓๖ การแลกเปลี่ยนพัสดุของมหาวิทยาลัยกับส่วนราชการ
ให้มหาวิทยาลัยกับหัวหน้าหน่วยงานนั้น ๆ ตกลงกัน
ในกรณีที่แลกเปลี่ยนกับเอกชนให้นำวิธีการซื้อหรือการจ้างมาใช้โดยอนุโลม

ข้อ ๓๗ ในกรณีที่มหาวิทยาลัยได้รับเงินจากการแลกเปลี่ยนพัสดุให้นำส่งเป็นเงินรายได้ของมหาวิทยาลัย

ข้อ ๓๘ เมื่อมีการรับและจำหน่ายพัสดุจากการแลกเปลี่ยน
ให้ลงทะเบียนพัสดุที่รับมาหรือจำหน่ายพัสดุนั้น
แล้วให้พนักงานพัสดุรายงานอธิการบดีเพื่อทราบและส่งให้ส่วนการเงินและบัญชีดำเนินการ
การเช่า
การเช่าสังหาริมทรัพย์
 

ข้อ ๓๙ การเช่าสังหาริมทรัพย์
ให้ดำเนินการได้ตามความเหมาะสมและจำเป็นโดยให้นำข้อกำหนดเกี่ยวกับการซื้อหรือการจ้างมาใช้โดยอนุโลม

การเช่าอสังหาริมทรัพย์
 

ข้อ ๔๐ การเช่าอสังหาริมทรัพย์
ให้ดำเนินการโดยวิธีตกลงราคา โดยให้นำข้อกำหนดเกี่ยวกับการซื้อหรือการจ้างมาใช้โดยอนุโลมเพิ่ม
และให้กระทำได้ในกรณี ดังต่อไปนี้
(๑) เช่าที่ดินเพื่อใช้ประโยชน์ในมหาวิทยาลัย
(๒)
เช่าสถานที่เพื่อใช้เป็นที่ทำการในกรณีที่ไม่มีสถานที่ของมหาวิทยาลัยหรือมีแต่ไม่เพียงพอ
และถ้าสถานที่ที่เช่านั้นกว้างขวางพอจะใช้เป็นที่พักของมหาวิทยาลัยด้วยก็ได้
(๓)
เช่าสถานที่เพื่อใช้เป็นที่พักสำหรับผู้มีสิทธิเบิกค่าเช่าที่พักตามระเบียบของมหาวิทยาลัยในกรณีที่ต้องปฏิบัติงานในต่างจังหวัด
(๔)
เช่าสถานที่เพื่อใช้เป็นที่เก็บพัสดุของมหาวิทยาลัยในกรณีที่ไม่มีสถานที่เก็บเพียงพอ

ข้อ ๔๑ ก่อนดำเนินการเช่าให้พนักงานพัสดุทำรายงานเสนออธิการบดีตามรายการ
ดังต่อไปนี้
(๑) เหตุผลและความจำเป็นที่จะต้องเช่า
(๒) ราคาค่าเช่าที่ผู้ให้เช่าเสนอ
(๓) รายละเอียดของอสังหาริมทรัพย์ที่จะเช่า เช่น
สภาพของสถานที่ บริเวณที่ต้องการใช้ พร้อมทั้งภาพถ่าย (ถ้ามี) และราคาที่ที่สถานที่นั้นเคยให้เช่า
เป็นต้น
(๔) อัตราค่าเช่าของอสังหาริมทรัพย์
ซึ่งมีขนาดและสภาพใกล้เคียงกับที่จะเช่า(ถ้ามี)

การเช่าซื้อ
 

ข้อ ๔๒ การเช่าซื้อให้ดำเนินการได้ตามความเหมาะสมและจำเป็น
โดยให้นำข้อกำหนดเกี่ยวกับการซื้อหรือการจ้างมาใช้โดยอนุโลม

ข้อ ๔๓ ก่อนดำเนินการเช่าซื้อให้พนักงานพัสดุทำรายงานเสนออธิการบดีตามรายการ
ดังต่อไปนี้
(๑) เหตุผลและความจำเป็นที่จะต้องเช่าซื้อ
(๒) คุณสมบัติเฉพาะของพัสดุที่จะเช่าซื้อ
(๓)
ราคาในท้องตลาดในขณะนั้นที่สืบทราบหรือประมาณราคาได้หรือราคาที่เคยเช่าซื้อครั้งหลังสุดภายในระยะเวลา
๒ ปีงบประมาณ
และราคาของพัสดุที่จะเช่าซื้อรวมทั้งจำนวนเงินที่จะต้องจ่ายในแต่ละคราว
(๔)
รายละเอียดคำมั่นของผู้ให้เช่าซื้อที่จะขายพัสดุที่ให้เช่าซื้อ
(๕)
วงเงินที่จะเช่าซื้อให้ระบุวงเงินงบประมาณที่จะเช่าซื้อในครั้งนั้นทั้งหมด
(๖) กำหนดเวลาที่ต้องการใช้พัสดุนั้น
และระยะเวลาการเช่าซื้อ รวมทั้งระยะเวลาที่ต้องจ่ายเงินในแต่ละคราว
(๗) วิธีที่จะเช่าซื้อและเหตุผลที่ต้องเช่าซื้อโดยวิธีนั้น
ๆ
(๘) ข้อเสนออื่น ๆ (ถ้ามี)

การประกันภัย
 

ข้อ ๔๔ การประกันภัย
ให้ดำเนินการได้ตามความเหมาะสมและจำเป็นโดยให้เชิญผู้มีอาชีพประกันภัยโดยตรงมาตกลงราคา
ทั้งนี้
ให้คำนึงถึงประโยชน์ของมหาวิทยาลัยเป็นสำคัญ
โดยให้พนักงานพัสดุทำรายงานเสนออธิการบดีตามรายการ ดังต่อไปนี้
(๑) เหตุผลและความจำเป็นที่จะต้องประกันภัย
(๒) เงื่อนไขในการประกันภัย และระยะเวลาในการประกันภัย
(ถ้ามี)
(๓) รายละเอียดของทรัพย์สินหรือบุคคลที่เอาประกันภัยของมหาวิทยาลัย

หมวด ๓
การรับบริจาค
 

ข้อ ๔๕ การรับบริจาคพัสดุจะกระทำได้เมื่อพัสดุนั้นเป็นประโยชน์ต่อมหาวิทยาลัยและเป็นการบริจาคให้โดยไม่มีเงื่อนไขหรือมีเงื่อนไขแต่ไม่ก่อให้เกิดผลเสียหายต่อมหาวิทยาลัย
ทั้งนี้ ให้นำข้อ ๖๒ และข้อ ๘๗
มาใช้บังคับโดยอนุโลม

หมวด ๔
อำนาจในการสั่งซื้อหรือสั่งจ้าง
และอำนาจคณะกรรมการ
อำนาจอนุมัติในการสั่งซื้อหรือสั่งจ้าง
 

ข้อ ๔๖ ให้อธิการบดีมีอำนาจในการสั่งซื้อ สั่งจ้าง
และหรือก่อหนี้ผูกพันตามระเบียบนี้ในวงเงินไม่เกินวงเงินงบประมาณรายจ่ายประจำปี
และโดยเฉพาะให้มีอำนาจอนุมัติในเรื่องดังต่อไปนี้
(๑) การยกเลิกการสอบราคาหรือประกวดราคา
(๒) การแก้ไขเปลี่ยนแปลงสัญญาเฉพาะในกรณีจำเป็น
เพื่อประโยชน์ของมหาวิทยาลัยหรือไม่ทำให้มหาวิทยาลัยต้องเสียประโยชน์
โดยไม่คำนึงว่าจะเพิ่มวงเงินหรือระยะเวลาหรือไม่
(๓) การบอกเลิกสัญญาทั้งหมดหรือบางส่วน
(๔)
การกำหนดค่าออกแบบและหรือควบคุมงานก่อสร้างเกินกว่าอัตราที่กำหนดในข้อ ๓๐
(๕) การจ่ายเงินล่วงหน้าตามข้อ ๖๗ และข้อ ๖๘
(๖) การกำหนดอัตราค่าปรับตามข้อ ๗๒
(๗) การผ่อนปรนการยกเลิกสัญญาตามข้อ ๗๕
(๘) การสั่งงดปรับหรือลดค่าปรับหรือขยายเวลาให้แก่ผู้ขายหรือผู้รับจ้างตามข้อ
๗๖
(๙) การผ่อนผันการชำระเงินทางแพ่งตามข้อ ๙๓ วรรค ๒
(๑๐) การขาย การโอน การแปรสภาพ หรือทำลายพัสดุตามข้อ ๙๔
(๑๑) การจำหน่ายพัสดุเป็นสูญตามข้อ ๙๖
(๑๒) การแต่งตั้งบุคคล คณะบุคคล
เพื่อทำหน้าที่ตามระเบียบนี้

คณะกรรมการ
 

ข้อ ๔๗ ในการดำเนินการจัดหาแต่ละครั้ง
ให้อธิการบดีแต่งตั้งคณะกรรมการขึ้นเพื่อปฏิบัติการตามระเบียบนี้ แล้วแต่กรณี คือ
(๑) คณะกรรมการเปิดซองสอบราคา
(๒) คณะกรรมการรับซองและพิจารณาผลการประกวดราคา
(๓) คณะกรรมการจัดซื้อโดยวิธีพิเศษ
(๔) คณะกรรมการจัดจ้างโดยวิธีพิเศษ
(๕) คณะกรรมการจัดจ้างที่ปรึกษา
(๖) คณะกรรมการจัดจ้างออกแบบและหรือควบคุมงาน
(๗) คณะกรรมการแลกเปลี่ยนพัสดุ
(๘) คณะกรรมการตรวจรับพัสดุ
(๙) คณะกรรมการตรวจการจ้าง
เมื่อคณะกรรมการตามวรรคแรกดำเนินการเสร็จเรียบร้อยแล้ว
ให้คณะกรรมการแต่ละคณะรายงานผลการดำเนินการต่ออธิการบดี

องค์ประกอบของคณะกรรมการ
 

ข้อ ๔๘ คณะกรรมการตามข้อ ๔๗ แต่ละคณะให้ประกอบด้วย
ประธานกรรมการ ๑ คน รองประธานกรรมการ ๑ คน และกรรมการอย่างน้อย ๑ คน
ให้กรณีจำเป็นหรือเพื่อประโยชน์ของมหาวิทยาลัยจะแต่งตั้งบุคคลที่มิใช่พนักงานร่วมเป็นกรรมการด้วยก็ได้
ถ้าประธานกรรมการไม่มาหรือไม่สามารถปฏิบัติหน้าที่ได้
ให้รองประธานกรรมการปฏิบัติหน้าที่แทน
ถ้าประธานกรรมการและรองประธานกรรมการไม่มาหรือไม่สามารถปฏิบัติหน้าที่ได้และมีกรรมการมาประชุมไม่น้อยกว่ากึ่งหนึ่งของคณะกรรมการ
ให้กรรมการที่มาประชุมเลือกกรรมการคนใดคนหนึ่งเป็นประธานการประชุมเฉพาะคราวนั้น

ข้อ ๔๙ ในการซื้อหรือการจ้างครั้งเดียวกัน
ห้ามแต่งตั้งกรรมการเปิดซองสอบราคาและหรือกรรมการรับซองและพิจารณาผลการประกวดราคาเป็นกรรมการตรวจรับพัสดุ
และหรือกรรมการตรวจการจ้างการแต่งตั้งคณะกรรมการควรแต่งตั้งผู้ชำนาญการหรือผู้ทรงคุณวุฒิ
เกี่ยวกับพัสดุหรืองานจ้างนั้นเข้าร่วมเป็นกรรมการด้วยสำหรับการซื้อหรือจ้างในวงเงินไม่เกิน
๕๐,๐๐๐ บาท
จะแต่งตั้งพนักงานของมหาวิทยาลัยคนหนึ่งซึ่งมิใช่ผู้จัดซื้อหรือจัดจ้างเป็นผู้ตรวจรับพัสดุหรืองานจ้างนั้นโดยให้ปฏิบัติหน้าที่เช่นเดียวกับคณะกรรมการตรวจรับพัสดุ
หรือคณะกรรมการตรวจการจ้างก็ได้

องค์ประชุมและมติ
 

ข้อ ๕๐ ในการประชุมของคณะกรรมการแต่ละคณะ
ต้องมีกรรมการมาประชุมไม่น้อยกว่ากึ่งหนึ่งของจำนวนกรรมการทั้งหมด
โดยให้ประธานกรรมการ และกรรมการแต่ละคนมีเสียงหนึ่งในการลงมติ
มติของคณะกรรมการให้ถือเสียงข้างมาก ถ้าคะแนนเสียงเท่ากัน
ให้ประธานกรรมการออกเสียงเพิ่มขึ้นอีกเสียงหนึ่งเป็นเสียงชี้ขาด
กรรมการของคณะใดไม่เห็นด้วยกับมติของคณะกรรมการให้ทำบันทึกความเห็นแย้งไว้ด้วย
เว้นแต่คณะกรรมการตรวจรับพัสดุและคณะกรรมการตรวจการจ้าง ให้ถือมติเอกฉันท์ของกรรมการที่เข้าประชุมในครั้งนั้น
ๆ
กรรมการที่ไม่ได้เข้าร่วมประชุม
หากเห็นชอบด้วยกับมติที่ประชุมดังกล่าวในวรรค ๒
ให้ลงลายมือชื่อไว้เป็นหลักฐานในใบตรวจรับพัสดุและหรือใบตรวจการจ้างดังกล่าวหากมีความเห็นแย้งตามวรรค
๓ ให้อยู่ในดุลยพินิจของมหาวิทยาลัยที่จะพิจารณาว่าการตรวจรับพัสดุและหรือการตรวจการจ้างถูกต้องหรือไม่
ทั้งนี้ โดยคำนึงถึงประโยชน์ของมหาวิทยาลัยเป็นสำคัญ

คณะกรรมการเปิดซองสอบราคา
 

ข้อ ๕๑ คณะกรรมการเปิดซองสอบราคา
มีหน้าที่ดังต่อไปนี้
(๑) เปิดซองใบเสนอราคา
และอ่านแจ้งราคาพร้อมบัญชีรายการเอกสารหลักฐานต่าง ๆ ของผู้เสนอราคาทุกรายโดยเปิดเผยตามวัน
เวลา และสถานที่ที่กำหนด และตรวจสอบรายการเอกสารตามบัญชีของผู้เสนอราคาทุกราย
แล้วให้กรรมการทุกคนลงลายมือชื่อกำกับไว้ในใบเสนอราคา
และเอกสารประกอบใบเสนอราคาทุกแผ่น
(๒) ตรวจสอบคุณสมบัติของผู้เสนอราคา ใบเสนอราคา
แคตตาล็อกหรือแบบรูปและรายการละเอียด
แล้วคัดเลือกผู้เสนอราคาที่ถูกต้องตามเงื่อนไขในเอกสารสอบราคา
(๓) พิจารณาคัดเลือกพัสดุ
หรืองานจ้างของผู้เสนอราคาที่ถูกต้องตาม (๒)
ที่มีคุณภาพและคุณสมบัติเป็นประโยชน์ต่อมหาวิทยาลัยมากที่สุด
แล้วเสนอให้ซื้อหรือจ้างจากรายที่คัดเลือกไว้แล้วซึ่งเสนอราคาภายในวงเงินที่จะซื้อหรือจ้าง
และอยู่ในดุลยพินิจของคณะกรรมการที่จะต่อรองราคาหรือไม่ก็ได้
ในกรณีที่ผู้เสนอราคา
รายที่คณะกรรมการเห็นสมควรซื้อหรือจ้างดังกล่าวไม่ยอมเข้าทำสัญญา
หรือข้อตกลงกับมหาวิทยาลัยในเวลาที่กำหนดตามเอกสารสอบราคา ให้คณะกรรมการพิจารณาจากผู้เสนอราคารายที่เห็นสมควรซื้อหรือจ้างในลำดับถัดไป
ถ้าปรากฏว่าราคาของผู้เสนอราคารายที่คณะกรรมการเห็นสมควรซื้อหรือจ้างสูงกว่าวงเงินที่จะซื้อหรือจ้าง
ให้คณะกรรมการเปิดซองสอบราคาดำเนินการตามข้อ ๕๒
(๔) ในกรณีที่มีผู้เสนอราคาถูกต้อง ตรงตามรายการละเอียด
และเงื่อนไขที่กำหนดไว้ในเอกสารสอบราคาเพียงรายเดียว
ให้คณะกรรมการดำเนินการยกเลิกการสอบราคานั้นหรือดำเนินการตาม (๓) โดยอนุโลม
(๕)
ให้คณะกรรมการรายงานผลการพิจารณาและความเห็นพร้อมด้วยเอกสารที่ได้รับไว้ทั้งหมดต่ออธิการบดีเพื่อสั่งการ
โดยเสนอฝ่ายหัวหน้าส่วนพัสดุ

ข้อ ๕๒ การซื้อหรือการจ้างโดยวิธีสอบราคาที่ปรากฏว่า
ราคาของผู้เสนอราคารายที่คณะกรรมการเห็นสมควรซื้อหรือจ้างยังสูงกว่าวงเงินที่จะซื้อหรือจ้างให้คณะกรรมการเปิดซองสอบราคาดำเนินการตามลำดับดังนี้
(๑) เรียกผู้เสนอราคารายนั้นมาต่อรองราคาให้ต่ำสุดเท่าที่จะทำได้
หากผู้เสนอราคารายนั้นยอมลดราคาลงอยู่ในวงเงินที่จะซื้อหรือจ้าง
ให้เสนอซื้อหรือจ้างจากผู้เสนอราคารายนั้น
แต่ถ้าผู้เสนอราคาไม่ยอมลดราคาหรือลดราคาแล้วแต่ยังสูงกว่าวงเงินที่จะซื้อหรือจ้างให้เรียกผู้เสนอราคาที่คณะกรรมการเห็นสมควรซื้อหรือจ้างทุกรายมาต่อรองราคาใหม่พร้อมกันด้วยวิธียื่นซองเสนอราคาภายในวันที่เปิดซองหากรายใดไม่มายื่นซองให้ถือว่ารายนั้นยืนตามราคาที่เสนอไว้เดิม
ทั้งนี้
ให้เสนอซื้อหรือจ้างจากผู้ที่ลดราคาลงต่ำสุดอยู่ภายในวงเงินที่จะซื้อหรือจ้าง
(๒) ถ้าปรากฏว่า ราคาต่ำสุดของรายที่ได้ต่อรองราคาใหม่ยังสูงกว่าวงเงินที่จะซื้อหรือจ้างหรือไม่มีผู้ใดยินยอมลดราคาเลย
ให้เสนอความเห็นต่ออธิการบดีเพื่อประกอบการใช้ดุลยพินิจว่าสมควรลดรายการ ลดจำนวน
หรือลดเนื้องาน หรือขอเงินเพิ่มเติม หรือยกเลิกการสอบราคาเพื่อดำเนินการต่อไป

คณะกรรมการรับซองและพิจารณาผลการประกวดราคา
 

ข้อ ๕๓ คณะกรรมการรับซองและพิจารณาผลการประกวดราคา
มีหน้าที่ดังนี้
(๑)
เปิดซองใบเสนอราคาและอ่านแจ้งราคาพร้อมบัญชีรายการเอกสารหลักฐานต่าง ๆ
ของผู้เสนอราคาทุกราย
โดยเปิดเผยตามเวลาและสถานที่ที่กำหนดและให้กรรมการทุกคนลงลายมือชื่อกำกับไว้ในใบเสนอราคา
และเอกสารประกอบใบเสนอราคาทุกแผ่น
(๒) ตรวจสอบคุณสมบัติของผู้เสนอราคา ใบเสนอราคา
เอกสารหลักฐานต่าง ๆ พัสดุ ตัวอย่าง แคตตาล็อกหรือแบบรูป และรายการละเอียด
แล้วคัดเลือกผู้เสนอราคาที่ถูกต้องตามเงื่อนไขในเอกสารประกวดราคา
ในกรณีผู้เสนอราคารายใดเสนอราคารายละเอียดแตกต่างไปจากเงื่อนไขที่กำหนดในเอกสารประกวดราคาในส่วนที่มิใช่สาระสำคัญ
และความแตกต่างนั้นไม่มีผลทำให้เกิดการได้เปรียบเสียเปรียบต่อผู้เสนอราคารายอื่นหรือเป็นการผิดพลาดเล็กน้อยให้พิจารณาผ่อนปรนให้ผู้เข้าประกวดราคาโดยไม่ตัดผู้เข้าประกวดราคารายนั้นออก
ในการพิจารณา
คณะกรรมการอาจสอบถามข้อเท็จจริงจากผู้เสนอราคารายใดก็ได้แต่จะให้ผู้เสนอราคาใดเปลี่ยนแปลงสาระสำคัญที่เสนอไว้แล้วมิได้
(๓) พิจารณาคัดเลือกพัสดุ
หรืองานจ้างของผู้เสนอราคาที่ถูกต้องตาม (๒)
ที่มีคุณภาพและคุณสมบัติเป็นประโยชน์ต่อมหาวิทยาลัยมากที่สุด แล้วเสนอให้ซื้อหรือจ้างจากรายการที่คัดเลือกไว้แล้วซึ่งเสนอราคาภายในวงเงินที่จะซื้อหรือจ้างและอยู่ในดุลยพินิจของคณะกรรมการที่จะต่อรองราคาหรือไม่ก็ได้
ในกรณีที่ผู้เสนอราคา
รายที่คณะกรรมการเห็นสมควรซื้อหรือจ้างดังกล่าวไม่ยอมเข้าทำสัญญา
หรือข้อตกลงกับมหาวิทยาลัยในเวลาที่กำหนดตามเอกสารประกวดราคา
ให้คณะกรรมการพิจารณาจากผู้เสนอราคารายที่เห็นสมควรซื้อหรือจ้างในลำดับถัดไปถ้ามีผู้เสนอราคาเท่ากันหลายราย
ให้เรียกผู้เสนอราคาดังกล่าวมาขอให้เสนอราคาใหม่พร้อมกันด้วยวิธียื่นซองเสนอราคา
หรือวิธีอื่นใดตามที่คณะกรรมการเห็นว่าเป็นประโยชน์ต่อมหาวิทยาลัย
ถ้าปรากฏว่าราคาของผู้เสนอราคารายที่คณะกรรมการเห็นสมควรซื้อหรือจ้างสูงกว่าวงเงินที่จะซื้อหรือจ้าง
ให้คณะกรรมการรับซองและพิจารณาผลการประกวดราคาดำเนินการตามข้อ ๕๒ โดยอนุโลม
(๔) ให้คณะกรรมการรายงานผลการพิจารณา
และความเห็นพร้อมด้วยเอกสารที่ได้รับไว้ทั้งหมดต่ออธิการบดี
โดยเสนอผ่านหัวหน้าส่วนพัสดุ

ข้อ ๕๔ เมื่อคณะกรรมการรับซองและพิจารณาผลการประกวดราคาได้พิจารณาตามข้อ
๕๓ (๒) แล้ว ปรากฏว่ามีผู้เสนอราคารายเดียว
หรือมีผู้เสนอราคาหลายรายแต่ถูกต้องตรงตามรายการละเอียดและเงื่อนไขที่กำหนดในเอกสารเพียงรายเดียวให้เสนออธิการบดียกเลิกการประกวดราคาครั้งนั้น
แต่ถ้าคณะกรรมการรับซองและพิจารณาการประกวดราคาเห็นว่ามีเหตุผลสมควรที่จะดำเนินการต่อไป
โดยไม่ต้องยกเลิกการประกวดราคาก็ได้ดำเนินการตามข้อ ๕๓ (๓) โดยอนุโลม

ข้อ ๕๕ ในกรณีไม่มีผู้เสนอราคาหรือมีแต่ไม่ถูกต้องตรงตามรายการละเอียดและเงื่อนไขที่กำหนดให้อธิการบดียกเลิกการประกวดราคาครั้งนี้
เพื่อดำเนินการจัดหาใหม่

ข้อ ๕๖ หลังจากการประกวดราคาแล้วแต่ยังไม่ได้ทำสัญญาหรือตกลงซื้อหรือจ้างกับผู้เสนอราคารายใด
ถ้ามีความจำเป็นเพื่อประโยชน์ของมหาวิทยาลัยเป็นเหตุให้ต้องเปลี่ยนแปลงสาระสำคัญในรายการละเอียด
หรือเงื่อนไขที่กำหนดไว้ในเอกสารประกวดราคาซึ่งทำให้เกิดการได้เปรียบเสียเปรียบระหว่างผู้เข้าเสนอราคาด้วยกัน
ให้อธิการบดีพิจารณายกเลิกการประกวดราคาครั้งนั้น

ข้อ ๕๗ การซื้อหรือการจ้างที่เปิดโอกาสให้ผู้เข้าเสนอราคายื่นข้อเสนอด้านการเงินมาด้วยให้กำหนดให้ผู้เสนอราคายื่นซองข้อเสนอด้านการเงินแยกมาต่างหากและให้เปิดซองข้อเสนอด้านการเงินพร้อมกับการเปิดซองราคาเพื่อทำการประเมินเปรียบเทียบต่อไป
ทั้งนี้ ให้กำหนดวิธีการ ขั้นตอน
และหลักเกณฑ์การพิจารณาไว้เป็นเงื่อนไขในเอกสารการประกวดราคาด้วย

คณะกรรมการจัดซื้อโดยวิธีพิเศษ
 

ข้อ ๕๘ คณะกรรมการจัดซื้อโดยวิธีพิเศษ มีหน้าที่ ดังต่อไปนี้
(๑) ในกรณีเป็นพัสดุจะขายทอดตลาด
ให้ดำเนินการซื้อโดยวิธีตกลงราคา
(๒) ในกรณีเป็นพัสดุที่ต้องซื้อเร่งด่วน
หากล่าช้าอาจเสียหายแก่มหาวิทยาลัยให้เชิญผู้มีอาชีพขายพัสดุนั้นโดยตรงมาเสนอราคา
หากเห็นว่าราคาที่เสนอนั้นยังสูงกว่าราคาในท้องตลาดหรือราคาที่คณะกรรมการเห็นสมควร
ให้ต่อรองราคาเท่าที่จะทำได้
(๓)
ในกรณีเป็นพัสดุที่จำเป็นต้องซื้อโดยตรงจากต่างประเทศให้เสนออธิการบดีเพื่อติดต่อสั่งซื้อโดยตรงจากต่างประเทศ
(๔) ในกรณีเป็นพัสดุที่จำเป็นต้องซื้อโดยตรงจากผู้ผลิตหรือผู้แทนจำหน่ายให้ปฏิบัติเช่นเดียวกับ
(๒)
(๕)
ในกรณีเป็นพัสดุที่โดยลักษณะของการใช้งานหรือจำกัดทางเทคนิคที่จำเป็นต้องระบุยี่ห้อเป็นการเฉพาะ
ให้ปฏิบัติเช่นเดียวกับ (๒)
(๖) ในกรณีเป็นพัสดุหากดำเนินการจัดซื้อ หรือจะจัดซื้อโดยวิธีอื่นแล้วไม่ได้ผลดีให้สืบราคาจากผู้มีอาชีพขายพัสดุนั้นโดยตรง
และให้ปฏิบัติตามเช่นเดียวกับ (๒)
(๗)
ในกรณีพัสดุเป็นที่ดินและหรือสิ่งก่อสร้างซึ่งจำเป็นต้องซื้อเฉพาะแห่งให้ปฏิบัติตามข้อ
(๒)
(๘) ในกรณีที่เป็นพัสดุที่ได้ซื้อไว้แล้ว
แต่มีความจำเป็นต้องใช้เพิ่มในสถานการณ์ที่จำเป็นหรือเร่งด่วนหรือเพื่อประโยชน์ของมหาวิทยาลัย
ให้เจรจากับผู้ขายรายเดิมตามสัญญาหรือข้อตกลงซึ่งยังไม่สิ้นสุดระยะเวลาการส่งมอบ
เพื่อขอให้มีการขายพัสดุตามรายละเอียดและราคาที่ต่ำกว่าหรือราคาเดิมภายใต้เงื่อนไขที่ดีกว่าหรือเงื่อนไขเดิมโดยคำนึงถึงราคาต่อหน่วยตามสัญญาเดิม
(ถ้ามี) เพื่อให้บังเกิดผลประโยชน์สูงสุดที่มหาวิทยาลัยจะได้รับ
ให้คณะกรรมการรายงานผลการพิจารณาและความเห็นพร้อมด้วยเอกสารที่ได้รับไว้ทั้งหมดต่ออธิการบดีเพื่อสั่งการโดยเสนอผ่านหัวหน้าส่วนพัสดุ

คณะกรรมการจัดจ้างโดยวิธีพิเศษ
 

ข้อ ๕๙ คณะกรรมการจัดจ้างโดยวิธีพิเศษ มีหน้าที่ ดังต่อไปนี้
(๑) เชิญผู้มีอาชีพรับจ้างทำงานโดยตรงมาเสนอราคา
หากเห็นว่าราคาที่เสนอนั้นยังสูงกว่าราคาในท้องตลาดหรือราคาที่ประมาณได้
หรือราคาที่คณะกรรมการเห็นสมควรให้ต่อรองราคาลงเท่าที่จะทำได้
(๒) กรณีที่ได้ดำเนินการจ้างหรือจะจัดจ้างโดยวิธีอื่นแล้วไม่ได้ผลดี
ให้สืบราคาจากผู้มีอาชีพรับจ้างทำงานนั้นโดยตรง
หรือผู้เสนอราคาในการสอบราคาหรือประกวดราคาซึ่งถูกยกเลิกไป (ถ้ามี)
หากเห็นว่าผู้เสนอราคารายที่เห็นสมควรจ้างเสนอราคาสูงกว่าราคาในท้องตลาดหรือราคาที่ประมาณได้หรือราคาที่คณะกรรมการเห็นสมควรให้ต่อรองราคาเท่าที่จะทำได้
(๓) การจ้างโดยวิธีพิเศษตามข้อ ๑๘ (๔)
ให้เจรจากับผู้รับจ้างรายเดิมตามสัญญาหรือข้อตกลงซึ่งยังไม่สิ้นสุดระยะเวลาการส่งมอบ
เพื่อขอให้มีการจ้างตามรายละเอียดและราคาที่ต่ำกว่าหรือราคาเดิม
โดยคำนึงถึงราคาต่อหน่วยตามสัญญาเดิม (ถ้ามี)
เพื่อให้บังเกิดผลประโยชน์สูงสุดที่มหาวิทยาลัยจะได้รับ
ให้คณะกรรมการรายงานผลการพิจารณาและความเห็นพร้อมด้วยเอกสารที่ได้รับไว้ทั้งหมดต่ออธิการบดี
เพื่อสั่งการโดยเสนอผ่านหัวหน้าส่วนพัสดุ

คณะกรรมการจัดจ้างที่ปรึกษา
 

ข้อ ๖๐ คณะกรรมการจัดจ้างที่ปรึกษา มีหน้าที่ ดังต่อไปนี้
(๑)
พิจารณาข้อเสนอด้านเทคนิคของที่ปรึกษาทุกรายที่ยื่นข้อเสนอ
(๒) พิจารณาอัตราค่าจ้างและค่าใช้จ่ายอื่น ๆ
ที่เกี่ยวเนื่องกับบริการที่จะจ้าง
(๓)
ให้เชิญที่ปรึกษาที่เห็นสมควรจ้างมาเจรจาต่อรองให้ได้ราคาที่เหมาะสม
(๔) พิจารณาเงื่อนไขต่าง ๆ
ที่จะกำหนดในสัญญาให้คณะกรรมการรายงานผลการพิจารณาและความเห็นพร้อมด้วยเอกสารที่ได้รับไว้ทั้งหมดต่ออธิการบดีเพื่อสั่งการโดยเสนอผ่านหัวหน้าส่วนพัสดุ

คณะกรรมการจัดจ้างออกแบบและหรือควบคุมงาน
 

ข้อ ๖๑ คณะกรรมการจัดจ้างออกแบบและหรือควบคุมงาน
มีหน้าที่ ดังต่อไปนี้
(๑) พิจารณาการเสนองานของผู้เสนอราคา คุณวุฒิ
และประวัติการทำงานจำนวนสถาปนิกและหรือวิศวกรที่ประจำและไม่ประจำ
หลักฐานเสนอผลงานที่ได้เคยปฏิบัติมาแล้วของผู้เสนอราคา แล้วแต่กรณี
และลงลายมือชื่อกำกับไว้ในใบเสนองานเพื่อเป็นหลักฐาน
(๒) เสนอจ้างผู้ที่มีข้อกำหนดเหมาะสมที่สุด

คณะกรรมการแลกเปลี่ยนพัสดุ
 

ข้อ ๖๒ คณะกรรมการแลกเปลี่ยนพัสดุ มีหน้าที่ ดังต่อไปนี้
(๑)
ตรวจสอบและประเมินราคาพัสดุที่ต้องการแลกเปลี่ยนตามสภาพปัจจุบันของพัสดุนั้น
(๒)
ตรวจสอบรายละเอียดพัสดุที่จะได้รับจากการแลกเปลี่ยนว่าเป็นของใหม่ที่ยังไม่เคยใช้งานมาก่อน
เว้นแต่พัสดุเก่าที่จะได้รับจากการแลกเปลี่ยนนั้น
ไม่ทำให้มหาวิทยาลัยต้องเสียประโยชน์ หรือเพื่อประโยชน์แก่มหาวิทยาลัย
(๓)
เปรียบเทียบราคาพัสดุที่จะแลกเปลี่ยนกันโดยพิจารณาจากราคาที่ประเมินตาม (๑)
และราคาพัสดุที่จะได้รับจากการแลกเปลี่ยน ซึ่งถือตามราคากลางหรือราคามาตรฐานหรือราคาในท้องตลาดทั่วไป
(๔) และราคาพัสดุที่จะได้รับจากการแลกเปลี่ยน
ซึ่งถือตามราคากลางหรือราคามาตรฐานหรือราคาในท้องตลาดโดยทั่วไป
(๕)
ต่อรองกับผู้เสนอราคารายที่คณะกรรมการเห็นสมควรแลกเปลี่ยน
(๖) ตรวจรับพัสดุโดยปฏิบัติตามข้อ ๖๓ โดยอนุโลม
ให้คณะกรรมการรายงานผลการพิจารณาและความเห็นพร้อมด้วยเอกสารที่ได้รับไว้ทั้งหมดต่ออธิการบดีเพื่อสั่งการโดยเสนอผ่านหัวหน้าส่วนพัสดุ

คณะกรรมการตรวจรับพัสดุ
 

ข้อ ๖๓ คณะกรรมการตรวจรับพัสดุ มีหน้าที่ ดังต่อไปนี้
(๑) ตรวจรับพัสดุ ณ ที่ทำการของมหาวิทยาลัยหรือสถานที่ซึ่งกำหนดไว้ในสัญญาหรือข้อตกลง
การตรวจรับพัสดุ ณ สถานที่อื่นนอกเขตมหาวิทยาลัย
ในกรณีที่ไม่มีสัญญาหรือข้อตกลงจะต้องได้รับอนุมัติจากอธิการบดีก่อน
(๒) ตรวจรับพัสดุให้ถูกต้องครบถ้วนตามหลักฐานที่ตกลงกันไว้
สำหรับกรณีที่มีการทดลองหรือตรวจสอบในทางเทคนิคหรือทางวิทยาศาสตร์และเชิญผู้ชำนาญการหรือผู้ทรงคุณวุฒิเกี่ยวกับพัสดุนั้นมาให้คำปรึกษา
หรือส่งพัสดุนั้นไปทดลองหรือตรวจสอบ ณ สถานที่ของผู้ชำนาญการหรือผู้ทรงคุณวุฒินั้น
ๆ ก็ได้
ในกรณีจำเป็นที่ไม่สามารถตรวจนับเป็นจำนวนหน่วยทั้งหมดได้
ให้ตรวจรับตามหลักวิชาการสถิติ
(๓)
ให้ตรวจรับพัสดุในวันที่ผู้ขายนำพัสดุมาส่งและดำเนินการให้เสร็จสิ้นไปโดยเร็วที่สุดอย่างช้าที่สุดไม่เกิน
๗
วันทำการนับแต่วันที่ประธานกรรมการได้รับทราบการส่งมอบงานเว้นแต่มีเหตุผลและความจำเป็นจะต้องขอขยายเวลาตรวจรับงานให้ทำรายงานชี้แจงเหตุผลต่อมหาวิทยาลัยเพื่อขออนุมัติ
หากมีปัญหาอุปสรรคในการตรวจรับและไม่สามารถตรวจรับให้เสร็จสิ้นภายในกำหนดเวลาตามวรรคแรก
ให้ขอขยายเวลาการตรวจรับครั้งหนึ่งได้ ๗ วันทำการ ไม่เกิน ๒ ครั้ง
การตรวจรับพัสดุดังกล่าวตามวรรคแรกไม่ให้นับรวมระยะเวลาในการทดลองหรือตรวจสอบในทางเทคนิคหรือทางวิทยาศาสตร์ตาม
(๒) เข้ากับระยะเวลาในการตรวจรับพัสดุด้วย
(๔) เมื่อตรวจถูกต้องครบถ้วนแล้ว
ให้รับพัสดุไว้และถือว่าผู้ขายได้ส่งมอบพัสดุถูกต้องครบถ้วนตั้งแต่วันที่ผู้ขายพัสดุนั้นมาส่ง
แล้วมอบแก่พนักงานพัสดุพร้อมกับทำใบตรวจรับโดยลงลายมือชื่อไว้เป็นหลักฐาน และรายงานให้อธิการบดีทราบคณะกรรมการตรวจรับพัสดุอาจลงลายมือชื่อตรวจรับพัสดุในใบส่งสินค้าเป็นหลักฐานแทนใบตรวจรับก็ได้
(๕)
ในกรณีที่ผู้ขายส่งมอบพัสดุถูกต้องแต่ไม่ครบจำนวนหรือส่งมอบครบจำนวนแต่ไม่ถูกต้องทั้งหมด
ถ้าสัญญาหรือข้อตกลงมิได้กำหนดไว้เป็นอย่างอื่นให้ตรวจรับไว้เฉพาะจำนวนที่ถูกต้องโดยถือปฏิบัติตาม
(๔) และให้รับแจ้งให้ผู้ขายทราบภายใน ๓ วันทำการนับแต่วันตรวจพบ
แต่ทั้งนี้ไม่ตัดสิทธิ์ของมหาวิทยาลัยที่ปรับผู้ขายในจำนวนที่ส่งมอบไม่ครบถ้วนหรือไม่ถูกต้องนั้น
(๖) การตรวจรับพัสดุที่ประกอบกันเป็นชุดหรือหน่วย ถ้าขาดส่วนประกอบอย่างใดอย่างหนึ่งไปแล้วจะไม่สามารถใช้การได้โดยสมบูรณ์
ให้ถือว่าผู้ขายมิได้ส่งมอบพัสดุนั้นและให้รีบแจ้งให้ผู้ขายทราบภายใน ๓
วันทำการนับแต่วันที่ตรวจพบ

คณะกรรมการตรวจการจ้าง
 

ข้อ ๖๔ คณะกรรมการตรวจการจ้าง มีหน้าที่ ดังต่อไปนี้
(๑) ตรวจสอบรายงานการปฏิบัติงานของผู้รับจ้างและเหตุการณ์แวดล้อมตามที่ผู้ควบคุมงานรายงาน
โดยตรวจสอบกับแบบรูปรายการละเอียดและข้อกำหนดในสัญญาทุกสัปดาห์ รวมทั้งรับทราบหรือพิจารณาการสั่งหยุดงานหรือพักงานของผู้ควบคุมงาน
ตามข้อ ๖๖ แล้วรายงานมหาวิทยาลัยเพื่อพิจารณาสั่งการต่อไป
(๒) การดำเนินการตาม (๑)
ในกรณีมีข้อสงสัยหรือมีกรณีที่เห็นว่าตามหลักวิชาการช่างไม่น่าจะเป็นไปได้หรือเพื่อประโยชน์ของมหาวิทยาลัย
ให้ออกตรวจงานจ้าง ณ สถานที่ที่กำหนดไว้ในสัญญาหรือที่ตกลงให้ทำงานจ้างนั้น ๆ
โดยให้มีอำนาจสั่งเปลี่ยนแปลงแก้ไขเพิ่มเติมหรือตัดทอนงานจ้างได้ตามที่เห็นสมควรและตามหลักวิชาการช่างเพื่อให้เป็นไปตามแบบรูปรายละเอียดและข้อกำหนดในสัญญาหรือเพื่อประโยชน์ของมหาวิทยาลัย
(๓)
ให้ตรวจผลงานที่ผู้รับจ้างส่งมอบให้เสร็จสิ้นไปโดยเร็วที่สุด อย่างช้าไม่เกิน ๗
วันทำการนับแต่วันที่ประธานกรรมการได้รับทราบการส่งมอบงาน
เว้นแต่มีเหตุผลและความจำเป็นจะต้องขอขยายเวลาตรวจการจ้าง
ให้ทำรายงานชี้แจงเหตุผลต่อมหาวิทยาลัยเพื่อขออนุมัติ
หากมีปัญหาอุปสรรคในการตรวจการจ้างและไม่สามารถตรวจการจ้างให้เสร็จสิ้นภายในกำหนดเวลาตามวรรคแรก
ให้ขอขยายเวลาการตรวจการจ้างครั้งหนึ่งได้ ๗ วันทำการ แต่ทั้งนี้ไม่เกิน ๒ ครั้ง
การตรวจการจ้างดังกล่าวตามวรรคแรกไม่ให้นับเป็นระยะเวลาในการทดลองหรือตรวจสอบทางเทคนิคหรือทางวิทยาศาสตร์ที่จะเชิญผู้ชำนาญการหรือผู้ทรงคุณวุฒิเกี่ยวกับการจ้างนั้นมาให้คำปรึกษาเข้ากับระยะเวลาในการตรวจการจ้างด้วย
(๔) เมื่อตรวจเห็นว่าเป็นการถูกต้องครบถ้วนเป็นไปตามแบบรูปรายการละเอียดและข้อกำหนดในสัญญาแล้ว
ให้ถือว่าผู้รับจ้างส่งมอบงานครบถ้วนตั้งแต่วันที่ผู้รับจ้างส่งงานจ้างนั้น
และให้ทำใบตรวจรับงาน
โดยลงลายมือชื่อไว้เป็นหลักฐานเพื่อทำการเบิกจ่ายเงินตามระเบียบของมหาวิทยาลัย
และรายงานให้อธิการบดีทราบ
(๕)
ในกรณีที่ผู้รับจ้างส่งมอบงานถูกต้องตามแบบรูปรายการละเอียดและข้อกำหนดในสัญญาแต่ไม่ครบจำนวนหรือส่งมอบครบจำนวนแต่ไม่ถูกต้องตามแบบรูปรายการละเอียดและข้อกำหนดในสัญญาทั้งหมด
ถ้าสัญญาหรือข้อตกลงมิได้กำหนดไว้เป็นอย่างอื่นให้ตรวจรับไว้เฉพาะจำนวนที่ถูกต้องโดยถือปฏิบัติตาม
(๔) และให้รีบแจ้งให้ผู้รับจ้างทราบภายใน ๓ วันทำการนับแต่วันตรวจพบ
แต่ทั้งนี้ไม่ตัดสิทธิ์ของมหาวิทยาลัยที่ปรับผู้รับจ้างในจำนวนที่ส่งมอบไม่ครบถ้วนหรือไม่ถูกต้องนั้นคณะกรรมการตรวจการจ้างอาจลงลายมือชื่อตรวจการจ้างในใบส่งงานจ้างเป็นหลักฐานแทนใบตรวจรับงานจ้างก็ได้

ผู้ควบคุมงาน
 

ข้อ ๖๕ งานก่อสร้างทุกประเภท
ให้มหาวิทยาลัยแต่งตั้งผู้ควบคุมงาน
กรณีจ้างบุคคลภายนอกเป็นผู้ควบคุมงานให้ดำเนินการดังนี้
(๑)
ผู้รับจ้างจะต้องจัดผู้ควบคุมงานที่มีความรู้และมีความชำนาญงานการก่อสร้างให้เหมาะสมกับสภาพงานการก่อสร้างนั้น
ๆ
(๒) ผู้รับจ้างจะต้องส่งรายชื่อผู้ควบคุมงาน
ผู้ตรวจการหรือผู้แทนให้มหาวิทยาลัยให้ความเห็นชอบ
และในกรณีที่ผู้ควบคุมงานไม่สามารถปฏิบัติงานได้ผู้รับจ้างจะต้องเสนอชื่อผู้ควบคุมงานปฏิบัติงานแทน
ผู้ที่ปฏิบัติงานแทนในกรณีดังกล่าวจะต้องได้รับความยินยอมจากมหาวิทยาลัยก่อน

ข้อ ๖๖ ผู้ควบคุมงานที่มหาวิทยาลัยแต่งตั้ง
มีหน้าที่ ดังต่อไปนี้
(๑) ตรวจและควบคุมงาน ณ
สถานที่ที่กำหนดไว้ในสัญญาหรือที่ตกลงให้ทำงานจ้างนั้น ๆ ทุกวัน
ให้เป็นไปตามแบบรูปรายการละเอียดและข้อกำหนดไว้ในสัญญาทุกประการโดยสั่งเปลี่ยนแปลงแก้ไขเพิ่มเติมหรือตัดทอนงานจ้างได้ตามที่เห็นสมควร
และตามหลักวิชาการช่างเพื่อให้เป็นไปตามแบบรูปรายการละเอียดและข้อกำหนดในสัญญาและให้รายงานคณะกรรมการตรวจการจ้างทราบ
การสั่งเปลี่ยนแปลงแก้ไขเพิ่มเติมหรือตัดทอนงานจ้างดังกล่าว
ถ้าผู้รับจ้างขัดขืนไม่ปฏิบัติตามก็สั่งให้หยุดงานนั้นเฉพาะส่วนหนึ่งส่วนใดหรือทั้งหมด
แล้วแต่กรณี ไว้ก่อนจนกว่าผู้รับจ้างจะยอมปฏิบัติให้ถูกต้องตามคำสั่งและให้รายงานคณะกรรมการตรวจการจ้างทันที
(๒)
ในกรณีที่ปรากฏว่าแบบรูปรายการละเอียดหรือข้อกำหนดในสัญญามีข้อความขัดกันหรือเป็นที่คาดหมายได้ว่าถึงแม้ว่างานนั้น
จะได้เป็นไปตามแบบรูปรายการละเอียดและข้อกำหนดในสัญญาแต่เมื่อสำเร็จแล้วจะไม่มั่นคงแข็งแรงหรือไม่เป็นไปตามหลักวิชาการช่างที่ดีหรือไม่ปลอดภัย
ให้สั่งหยุดงานนั้นไว้ก่อนแล้วรายงานคณะกรรมการตรวจการจ้างทันที
(๓) จดบันทึกการปฏิบัติงานของผู้รับจ้างและเหตุการณ์แวดล้อมเป็นรายวันพร้อมทั้งผลการปฏิบัติงานอย่างน้อย
๒ ฉบับ เพื่อรายงานให้คณะกรรมการตรวจการจ้างทราบทุกสัปดาห์ จำนวน ๑ ฉบับ
และผู้ควบคุมงานเก็บรักษาไว้ ๑ ฉบับ
โดยถือว่าเป็นเอกสารสำคัญของมหาวิทยาลัยเพื่อประกอบการตรวจสอบของผู้มีหน้าที่ดำเนินการในส่วนที่เกี่ยวข้อง
การบันทึกการปฏิบัติงานของผู้รับจ้างให้ระบุรายละเอียดขั้นตอนการปฏิบัติงานและรายละเอียดวัสดุที่ใช้ด้วย
(๔)
รายงานผลและสรุปความเห็นเกี่ยวกับการปฏิบัติงานของผู้รับจ้างว่าเป็นไปตามสัญญาหรือไม่
ให้คณะกรรมการตรวจการจ้างทราบภายใน ๓ วันทำการ นับแต่วันถึงกำหนดลงมือทำการของผู้รับจ้างตามสัญญาและในวันถึงกำหนดส่งมอบงานแต่ละงวด
การส่งมอบพัสดุหรืองานจ้าง
ให้ผู้รับจ้างทำหนังสือส่งหัวหน้าส่วนพัสดุเพื่อดำเนินการต่อไป

หมวด ๕
การจ่ายเงินล่วงหน้า
 

ข้อ ๖๗ การจ่ายเงินค่าพัสดุหรือค่าจ้างล่วงหน้าให้แก่ผู้ขายหรือผู้รับจ้างจะกระทำมิได้
เว้นแต่มีความจำเป็น มหาวิทยาลัยอาจให้จ่ายเงินล่วงหน้าได้ในกรณี ดังต่อไปนี้
(๑) การซื้อหรือการจ้างจากส่วนราชการ จ่ายได้ไม่เกินร้อยละ
๕๐ ของราคาซื้อหรือราคาจ้าง
(๒) การซื้อพัสดุจากสถาบันของรัฐในต่างประเทศ
ให้จ่ายตามที่ตกลงกับองค์การระหว่างประเทศ
(๓) การชำระเบี้ยประกันภัย จ่ายได้เท่าที่จ่ายจริง
(๔) การบอกรับวารสารหรือการสั่งจองหนังสือ
หรือการจัดซื้อฐานข้อมูลสำเร็จรูป (CD-ROM) หรือการจัดหาสื่อวัสดุสารสนเทศอื่น
ที่มีลักษณะจะต้องบอกรับเป็นสมาชิก INTERNET เพื่อให้สามารถใช้ประโยชน์เรียกค้นหาข้อมูลข่าวสารจากแหล่งข้อมูลต่าง
ๆ โดยอาศัยระบบเครือข่ายคอมพิวเตอร์ จ่ายได้เท่าที่จ่ายจริง
(๕)
การซื้อหรือการจ้างโดยวิธีสอบราคาหรือประกวดราคาจ่ายได้ไม่เกินร้อยละ ๑๕
ของราคาซื้อหรือราคาจ้าง
แต่ทั้งนี้จะต้องกำหนดอัตราค่าพัสดุหรือค่าจ้างที่จะจ่ายล่วงหน้าไว้เป็นเงื่อนไขในเอกสารสอบราคาหรือประกวดราคาด้วย
(๖) การซื้อหรือการจ้างโดยวิธีพิเศษ
ให้จ่ายได้ไม่เกินร้อยละ ๑๕ ของราคาซื้อหรือราคาจ้าง
(๗) การซื้อหรือการจ้างตามแบบธรรมเนียมการค้าระหว่างประเทศ
ให้กระทำได้โดยเปิดเลตเตอร์ออฟเครดิต หรือโดยวิธีใช้ดร๊าฟต์ แล้วแต่ความเหมาะสม

ข้อ ๖๘ ในกรณีที่มีความจำเป็นต้องจ่ายเงินค่าเช่าล่วงหน้าในการเช่าสังหาริมทรัพย์และหรืออสังหาริมทรัพย์
ให้กระทำได้เฉพาะกรณีการเช่าซึ่งมีระยะเวลาไม่เกิน ๓ ปีตามหลักเกณฑ์ดังต่อไปนี้
(๑) การเช่าจากส่วนราชการจ่ายได้ไม่เกินร้อยละ ๕๐
ของค่าเช่าทั้งสัญญา
(๒) การเช่าจากเอกชนจ่ายได้ไม่เกินร้อยละ ๒๐
ของค่าเช่าทั้งสัญญา

ข้อ ๖๙ การจ่ายเงินค่าพัสดุหรือค่าจ้างล่วงหน้าตามข้อ
๖๗ (๑), (๒), (๓),(๔) และ (๗) ไม่ต้องเรียกหลักประกัน
ส่วนการจ่ายเงินค่าพัสดุหรือค่าจ้างล่วงหน้าตามข้อ ๖๗ (๕), (๖)
ผู้ขายหรือผู้รับจ้างจะต้องนำหลักประกันอย่างหนึ่งอย่างใดตามข้อ ๗๗
มาค้ำประกันเงินที่รับล่วงหน้าไปนั้น

หมวด ๖
สัญญาและหลักประกัน
สัญญา
 

ข้อ ๗๐ การซื้อหรือจ้างที่ต้องออกหนังสือสนองรับราคาและนัดทำสัญญาถ้าผู้มีอำนาจอนุญาตการซื้อหรือการจ้างได้อนุญาตครั้งนั้นแล้ว
ให้หัวหน้าส่วนพัสดุมีอำนาจลงนามในหนังสือสนองรับราคาและนัดทำสัญญาได้

ข้อ ๗๑ การจัดหาให้ทำสัญญาเป็นหนังสือตามที่มหาวิทยาลัยกำหนด
เว้นแต่ในกรณีดังต่อไปนี้จะทำข้อตกลงเป็นหนังสือไว้ต่อกันก็ได้
โดยให้อยู่ในดุลยพินิจของอธิการบดี
(๑) การซื้อ การจ้าง หรือการแลกเปลี่ยนโดยวิธีตกลงราคา
(๒) การจัดหาที่สามารถส่งมอบพัสดุได้ครบถ้วนใน ๕ วันทำการ
นับแต่วันทำข้อตกลง
(๓) การซื้อโดยวิธีพิเศษตามข้อ ๑๗ (๑) (๒) (๓) และ (๗)
(๔) การจ้างโดยวิธีพิเศษตามข้อ ๑๘
(๕) การเช่า
ซึ่งมหาวิทยาลัยไม่ต้องเสียเงินอื่นใดนอกจากค่าเช่า
(๖) การแลกเปลี่ยนพัสดุในกรณีการซื้อหรือการจ้างที่มีวงเงินเกิน
๕๐๐,๐๐๐ บาท ให้เรียกหลักประกันอย่างอย่างใดตามข้อ ๗๗ ตามอัตราที่กำหนดในข้อ ๗๘

ค่าปรับ
 

ข้อ ๗๒
การทำสัญญาหรือข้อตกลงเป็นหนังสือ สำหรับการซื้อตามข้อ ๑๐
ให้กำหนดค่าปรับเป็นรายวันในอัตราไม่น้อยกว่าร้อยละ ๐.๒๐
ของราคาพัสดุที่ยังไม่ได้รับมอบ
สำหรับการจ้างซึ่งต้องการผลสำเร็จของงานทั้งหมดพร้อมกัน
ซึ่งไม่รวมการจ้างเหมาบริการให้กำหนดค่าปรับเป็นรายวันในอัตราไม่น้อยกว่าร้อยละ
๐.๑๐ ของราคางานจ้างนั้น
สำหรับค่าปรับในกรณีการจ้างเหมาบริการและหรือการเช่าสังหาริมทรัพย์
และหรืออสังหาริมทรัพย์ให้อยู่ในดุลยพินิจของอธิการบดี
ในกรณีการจัดหาสิ่งของที่ประกอบกันเป็นชุด
ถ้าขาดส่วนประกอบส่วนหนึ่งส่วนใดไปแล้ว จะไม่สามารถใช้การได้โดยสมบูรณ์
แม้คู่สัญญาจะส่งมอบสิ่งของภายในกำหนดตามสัญญา แต่ยังขาดส่วนประกอบบางส่วน
ต่อมาได้ส่งมอบส่วนประกอบที่ยังขาดนั้นเกินกำหนดสัญญา ให้ถือว่าไม่ได้ส่งมอบสิ่งของนั้นเลย
ให้ปรับเต็มราคาของทั้งชุด
ในกรณีการจัดหาสิ่งของคิดราคารวมทั้งค่าติดตั้งหรือทดลองด้วย
ถ้าติดตั้งหรือทดลองเกินกว่ากำหนดตามสัญญาเป็นจำนวนวันเท่าใด
ให้ปรับเป็นรายวันในอัตราที่กำหนดของราคาทั้งหมด
เมื่อครบกำหนดส่งมอบพัสดุตามสัญญาหรือข้อตกลง
ให้มหาวิทยาลัยรีบแจ้งการเรียกค่าปรับตามสัญญาหรือข้อตกลงจากคู่สัญญาและเมื่อคู่สัญญาได้ส่งมอบพัสดุให้มหาวิทยาลัยบอกสงวนสิทธิ์การเรียกค่าปรับในขณะที่รับมอบพัสดุนั้นตามแบบที่มหาวิทยาลัยกำหนด

การแก้ไขเปลี่ยนแปลงสัญญา
 

ข้อ ๗๓
สัญญาหรือข้อตกลงเป็นหนังสือที่ได้ลงนามแล้ว จะแก้ไขเปลี่ยนแปลงมิได้
เว้นแต่การแก้ไขนั้นจะเป็นความจำเป็น
โดยไม่ทำให้มหาวิทยาลัยต้องเสียประโยชน์หรือเป็นการแก้ไขเพื่อประโยชน์แก่มหาวิทยาลัย
ให้คณะกรรมการตรวจรับหรือคณะกรรมการตรวจการจ้างเสนอมหาวิทยาลัยพิจารณาอนุมัติแก้ไขเปลี่ยนแปลงต่อไปสำหรับการจัดหาที่เกี่ยวกับความมั่นคงแข็งแรง
หรืองานเทคนิคเฉพาะอย่างจะต้องได้รับการรับรองจากวิศวกร สถาปนิก วิศวกรผู้ชำนาญการ
หรือผู้ทรงคุณวุฒิ
ซึ่งรับผิดชอบหรือสามารถรับรองคุณลักษณะเฉพาะแบบและรายการของงานก่อสร้างหรืองานเทคนิคเฉพาะอย่างนั้น
แล้วแต่กรณีด้วย

การบอกเลิกสัญญาและการปรับ
 

ข้อ ๗๔
ในกรณีที่มีเหตุอันเชื่อว่าได้ว่าผู้รับจ้างไม่สามารถทำงานให้แล้วเสร็จภายในระยะเวลาที่กำหนด
ให้มหาวิทยาลัยพิจารณาใช้สิทธิบอกเลิกสัญญาหรือข้อตกลง

ข้อ ๗๕
ในกรณีที่คู่สัญญาไม่สามารถปฏิบัติตามสัญญา หรือข้อตกลงได้และจะต้องมีการปรับตามสัญญาหรือข้อตกลงนั้น
หากจำนวนเงินค่าปรับจะเกินร้อยละ ๑๐ ของวงเงินค่าพัสดุค่าจ้าง
ให้มหาวิทยาลัยพิจารณาดำเนินการบอกเลิกสัญญาหรือข้อตกลง
เว้นแต่คู่สัญญาจะได้ยินยอมเสียค่าปรับให้แก่มหาวิทยาลัยโดยไม่มีเงื่อนไขใด ๆ
ทั้งสิ้น ให้มหาวิทยาลัยพิจารณาผ่อนปรนการบอกเลิกสัญญาได้เท่าที่จำเป็น
คำยินยอมเสียค่าปรับให้ทำเป็นหนังสือตามแบบที่มหาวิทยาลัยกำหนด

การงด การลดค่าปรับ
หรือการขยายเวลา
 

ข้อ ๗๖
การงดหรือลดค่าปรับให้แก่คู่สัญญา หรือการขยายเวลาทำการตามสัญญาหรือข้อตกลง
ให้มหาวิทยาลัยพิจารณาได้ตามจำนวนวันที่มีเหตุเกิดขึ้นจริงเฉพาะกรณีใดกรณีหนึ่งดังต่อไปนี้
(๑) เหตุเกิดจากความผิดหรือความบกพร่องของมหาวิทยาลัย
(๒) เหตุสุดวิสัย
(๓)
เหตุเกิดจากพฤติการณ์อันหนึ่งอันใดที่คู่สัญญาไม่ต้องรับผิดตามกฎหมาย
ให้มหาวิทยาลัยระบุไว้ในสัญญากำหนดให้คู่สัญญาต้องแจ้งเหตุดังกล่าวให้มหาวิทยาลัยทราบภายใน
๗ วัน นับแต่เหตุนั้นได้สิ้นสุดลง
หากมิได้แจ้งภายในเวลาที่กำหนดคู่สัญญาจะยกมากล่างอ้างเพื่อขอลดหรืองดค่าปรับ
หรือขอขยายเวลาในภายหลังมิได้ เว้นแต่กรณีตาม (๑)
ซึ่งมีหลักฐานชัดแจ้งหรือมหาวิทยาลัยทราบดีอยู่แล้วตั้งแต่ต้น

หลักประกัน
 

ข้อ ๗๗ หลักประกันซอง หลักประกันสัญญา
หลักประกันข้อตกลงเป็นหนังสือหลักประกันผลงาน และหรือหลักประกันการรับเงินล่วงหน้า
ให้ใช้หลักประกันอย่างหนึ่งอย่างใดดังต่อไปนี้
(๑) เงินสด
(๒) เช็คที่ธนาคารเซ็นสั่งจ่าย
ซึ่งเป็นเช็คลงวันที่ที่ใช้เช็คนั้น ชำระต่อมหาวิทยาลัยหรือก่อนวันนั้นไม่เกิน ๓
วันทำการ
(๓)
หนังสือค้ำประกันของธนาคารภายในประเทศตามที่มหาวิทยาลัยกำหนด
(๔) พันธบัตรรัฐบาลไทย

ข้อ ๗๘ หลักประกันซอง
หลักประกันสัญญา
หลักประกันข้อตกลงเป็นหนังสือหลักประกันผลงานและหรือหลักประกันการับเงินล่วงหน้า
ให้กำหนดมูลค่าเป็นจำนวนเงินในอัตราร้อยละ ๕
ของวงเงินหรือราคาพัสดุที่จัดหาครั้งนั้น
หากเกินอัตราดังกล่าวให้อธิการบดีเป็นผู้พิจารณาอนุญาต
ในการทำสัญญาจัดหาพัสดุที่มีระยะผูกพันตามสัญญาเกิน ๑ ปี
และหรือพัสดุนั้นไม่ต้องมีการประกันเพื่อความชำรุดบกพร่อง เช่น พัสดุใช้สิ้นเปลือง
ให้กำหนดหลักประกันในอัตราไม่น้อยกว่าร้อยละ ๕
ของราคาพัสดุที่ส่งมอบในแต่ละปีของสัญญาโดยให้ถือว่าหลักประกันนี้เป็นการค้ำประกันตลอดอายุสัญญา
และหากในปีต่อไปราคาพัสดุที่ส่งมอบแตกต่างไปจากราคาในรอบปีก่อนให้ปรับปรุงหลักประกันตามอัตราส่วนที่เปลี่ยนแปลงไปนั้นเท่าที่จำเป็นก่อนครบรอบปี
การกำหนดหลักประกันตามวรรค ๑ และวรรค ๒
จะต้องระบุไว้เป็นเงื่อนไขในเอกสารสอบราคาหรือเอกสารประกวดราคาและหรือในสัญญาด้วย
ในการทำสัญญาเพิ่มเติม
หากหลักประกันที่มีอยู่เดิมไม่เหมาะสมเพราะเปลี่ยนแปลงเพิ่มเนื้องานให้เพิ่มหลักประกันสัญญาได้เท่าที่จำเป็น
ในกรณีที่ผู้เสนอราคา
หรือคู่สัญญาวางประกันที่มีมูลค่าสูงกว่าที่กำหนดไว้ในระเบียบเอกสารสอบราคาหรือเอกสารประกวดราคา
หรือสัญญา ให้อนุโลมรับได้

ข้อ ๗๙
ในกรณีที่ส่วนราชการเป็นผู้เสนอราคาหรือเป็นคู่สัญญา ไม่ต้องวางหลักประกัน
และในกรณีที่มหาวิทยาลัยเป็นคู่สัญญากับเอกชน มหาวิทยาลัยไม่ต้องวางหลักประกัน

การคืนหลักประกัน
 

ข้อ ๘๐
ให้มหาวิทยาลัยคืนหลักประกันให้แก่ผู้เสนอราคา คู่สัญญา
หรือผู้ค้ำประกันตามหลักเกณฑ์ดังนี้
(๑)
หลักประกันซองให้คืนให้แก่ผู้เสนอราคาหรือผู้ค้ำประกันภายใน ๑๕
วันนับแต่วันที่ได้พิจารณาในเบื้องต้นเรียบร้อยแล้ว
เว้นแต่ผู้เสนอราคารายที่มหาวิทยาลัยคัดเลือกไว้ไม่เกิน ๒ ราย
ให้คืนได้ต่อเมื่อได้ทำสัญญาหรือข้อตกลงหรือผู้เสนอราคาได้พ้นจากข้อผูกพันแล้ว
(๒)
หลักประกันสัญญาและหรือหลักประกันข้อตกลงเป็นหนังสือและหรือหลักประกันผลงาน
ให้คืนให้แก่คู่สัญญาหรือผู้ค้ำประกันภายใน ๑๕
วันนับแต่วันที่มหาวิทยาลัยได้รับหนังสือขอคืนหลักประกัน ทั้งนี้
การคืนดังกล่าวจะต้องพ้นจากข้อผูกพันตามสัญญาแล้ว
(๓)
หลักประกันการรับเงินล่วงหน้าให้คืนแก่ผู้ขายหรือผู้รับจ้าง
ตามที่กำหนดไว้ในสัญญาหรือข้อตกลง
การจัดหาที่ไม่ต้องมีการประกันเพื่อความชำรุดบกพร่อง
ให้คืนหลักประกันสัญญาและหรือหลักประกันข้อตกลงเป็นหนังสือ
ให้แก่คู่สัญญาหรือผู้ค้ำประกันตามอัตราส่วนของพัสดุ
ซึ่งมหาวิทยาลัยได้รับมอบไว้แล้ว ตามที่คู่สัญญาร้องขอ

การลงโทษผู้ทิ้งงาน
 

ข้อ ๘๑
ผู้ที่เสนอราคาในการสอบราคาหรือประกวดราคา
ซึ่งได้รับการคัดเลือกแล้วไม่ยอมไปทำสัญญา หรือข้อตกลงในเวลาที่มหาวิทยาลัยกำหนด
หรือคู่สัญญาไม่ปฏิบัติตามสัญญาหรือข้อตกลงนั้นโดยไม่มีเหตุผลอันควร
ให้รายงานสภามหาวิทยาลัยเพื่อพิจารณาให้ผู้ไม่ปฏิบัติตามข้อผูกพันของมหาวิทยาลัยเป็นผู้ทิ้งงานแล้วรายงานรัฐมนตรีทบวงมหาวิทยาลัยพร้อมเวียนแจ้งให้ผู้เกี่ยวข้องทราบต่อไป
ห้ามมหาวิทยาลัยก่อนิติสัมพันธ์กับผู้ทิ้งงานที่ได้รับแจ้งเวียนชื่อ
เว้นแต่จะได้รับการเพิกถอนจากการเป็นผู้ทิ้งงานแล้ว
ในกรณีที่มีเหตุอันควรเชื่อได้ว่า
มีการกระทำโดยไม่สุจริตหรือมีการสมยอมกันในการเข้าเสนอราคากับมหาวิทยาลัย
ให้พิจารณาลงโทษผู้เสนอราคาที่มีการกระทำดังกล่าวเสมือนเป็นผู้ทิ้งงานและดำเนินการตามขั้นตอนในวรรคหนึ่งและวรรคสองโดยอนุโลม

หมวด ๗
การควบคุมและการจำหน่ายพัสดุ
การยืม
 

ข้อ ๘๒
การให้ยืมหรือนำพัสดุไปใช้ ให้กระทำได้เฉพาะเพื่อประโยชน์ของมหาวิทยาลัยและหรือเพื่อสวัสดิการเท่านั้น

ข้อ ๘๓
การยืมพัสดุประเภทใช้คงรูปไปใช้ปฏิบัติงานและหรือราชการ
ให้ผู้ยืมทำหลักฐานการยืมเป็นหนังสือแสดงเหตุผลและกำหนดวันส่งคืนโดยมีหลักเกณฑ์ดังต่อไปนี้
(๑)
การยืมในระหว่างหน่วยงานของมหาวิทยาลัยให้หัวหน้าหน่วยงานของมหาวิทยาลัยนั้น ๆ
เป็นผู้อนุมัติ แล้วแต่กรณี (๒) การยืมกรณีอื่นนอกจาก (๑)
ให้ขออนุมัติจากมหาวิทยาลัย
(๒) การยืมกรณีอื่นนอกจาก(๑) ให้ขออนุมัติจากมหาวิทยาลัย

ข้อ ๘๔
ผู้ยืมพัสดุประเภทใช้คงรูปจะต้องนำพัสดุนั้นมาส่งคืนให้ในสภาพที่ใช้การได้เรียบร้อย
หากเกิดชำรุดเสียหายหรือใช้การไม่ได้หรือสูญหายไปให้ผู้ยืมจัดการแก้ไขซ่อมแซมให้คงสภาพเดิมโดยเสียค่าใช้จ่ายของตนเองหรือชดใช้เป็นพัสดุประเภท
ชนิด ขนาด ลักษณะและคุณภาพอย่างเดียวกันหรือสูงกว่า
หรือชดใช้เป็นเงินตามราคาตามที่มหาวิทยาลัยกำหนด

ข้อ ๘๕
การยืมพัสดุประเภทใช้สิ้นเปลืองระหว่างมหาวิทยาลัยกับส่วนราชการให้กระทำได้เฉพาะเมื่อส่วนราชการผู้ยืมมีความจำเป็นต้องใช้พัสดุนั้นเป็นการรีบด่วนจะดำเนินการจัดหาได้ไม่ทันการและมหาวิทยาลัยมีพัสดุนั้น
ๆ
พอที่จะให้ยืมได้โดยไม่เป็นการเสียหายแก่การปฏิบัติงานหรือปฏิบัติภารกิจของมหาวิทยาลัย
การยืมให้มีหลักฐานการยืมเป็นหนังสือตามที่มหาวิทยาลัยกำหนด
ทั้งนี้
โดยปกติผู้ยืมจะต้องจัดหาพัสดุประเภท ชนิด
และปริมาณเช่นเดียวกันส่งคืนให้กับมหาวิทยาลัย

ข้อ ๘๖
เมื่อครบกำหนดยืม
ให้ผู้ให้ยืมหรือผู้รับหน้าที่แทนมีหน้าที่ติดตามทวงพัสดุที่ให้ยืมไปคืนภายในกำหนด
๑๐ วันทำการนับแต่วันครบกำหนด กรณีมิได้รับคืนให้รายงานอธิการบดีเพื่อสั่งการต่อไป
การติดตามทวงพัสดุคืนให้ทำเป็นหนังสือตามแบบที่มหาวิทยาลัยกำหนด

การควบคุม
 

ข้อ ๘๗
พัสดุของมหาวิทยาลัยไม่ว่าจะได้มาด้วยวิธีใด
ให้พนักงานพัสดุจัดทำทะเบียนไว้เป็นหลักฐาน

ข้อ ๘๘
การเก็บรักษาพัสดุ
ให้เป็นหน้าที่ของพนักงานพัสดุเป็นผู้รับผิดชอบในการรับจ่ายพัสดุให้มีหลักฐานการรับจ่ายโดยละเอียดถูกต้องครบถ้วนตรงกัน
พัสดุคงเหลือวันใดจะต้องตรงกับยอดคงเหลือในทะเบียนวันนั้น การเก็บรักษาต้องให้เป็นระเบียบเรียบร้อยปลอดภัย
และให้ครบถ้วนถูกต้องตรงตามทะเบียน
หากปรากฏว่าพัสดุที่เก็บรักษาหรือที่ใช้งานเกิดการชำรุด
เสื่อมคุณภาพ หรือสูญไปหรือไม่จำเป็นต้องใช้ในการปฏิบัติงาน
หรือปฏิบัติภารกิจของมหาวิทยาลัยต่อไป ให้มหาวิทยาลัยดำเนินการตามข้อ ๙๒
และให้ดำเนินการตามข้อ ๙๔, ๙๕, ๙๖ และ ๙๗ โดยอนุโลม

ข้อ ๘๙
การเบิกพัสดุ ให้ผู้บริหารตั้งแต่ระดับตำแหน่งหัวหน้าส่วนขึ้นไป
หรือผู้ที่ได้รับมอบหมายที่ต้องใช้พัสดุเป็นผู้เบิก
และให้หัวหน้าส่วนพัสดุหรือผู้ที่อธิการบดีมอบหมายเป็นผู้สั่งจ่าย

ข้อ ๙๐
ผู้จ่ายพัสดุต้องตรวจสอบความถูกต้องของใบเบิก และเอกสารประกอบ (ถ้ามี) แล้วลงทะเบียนทุกครั้งที่มีการจ่าย
แล้วเก็บใบเบิกจ่ายไว้เป็นหลักฐานด้วย

การตรวจสอบพัสดุประจำปี
 

ข้อ ๙๑
ก่อนสิ้นเดือนกันยายนของทุกปี
ให้มหาวิทยาลัยแต่งตั้งพนักงานซึ่งมิใช่พนักงานพัสดุคนหนึ่งหรือหลายคนตามความจำเป็น
เพื่อทำหน้าที่ตรวจสอบการรับจ่ายและตรวจนับพัสดุคงเหลือ ณ วันที่ ๓๐
กันยายนเมื่อตรวจสอบแล้วให้รายงานมหาวิทยาลัยทราบ

ข้อ ๙๒
เมื่อมหาวิทยาลัยได้รับรายงานดังกล่าวตามข้อ ๘๘ วรรค ๒ และข้อ ๙๑ และปรากฏว่ามีพัสดุชำรุดเสื่อมคุณภาพหรือสูญไป
หรือไม่จำเป็นต้องใช้ในการปฏิบัติงานของมหาวิทยาลัยต่อไป ก็ให้แต่งตั้งคณะกรรมการเพื่อสอบหาข้อเท็จจริงขึ้นคณะหนึ่งโดยให้นำความในข้อ
๔๘ ข้อ ๔๙ และข้อ ๕๐ มาบังคับใช้โดยอนุโลม

ข้อ ๙๓
ผลจากการสอบหาข้อเท็จจริงตามข้อ ๙๒
เมื่อปรากฏตัวผู้ต้องรับผิดชอบให้ดำเนินการ ดังนี้
(๑) กรณีที่สามารถแก้ไขซ่อมแซมให้คงสภาพเดิมได้
ให้แก้ไขซ่อมแซมโดยค่าใช้จ่ายทั้งหมดเป็นของผู้ต้องรับผิดชอบ
(๒) กรณีสูญไป หรือไม่สามารถแก้ไขซ่อมแซมให้คงสภาพเดิมได้
ให้ชดใช้เป็นพัสดุประเภท ชนิด ลักษณะ และขนาดอย่างเดียวกันหรือคล้ายคลึงกัน
โดยมีสภาพเทียบเท่าพัสดุที่ได้ชำรุดเสื่อมไป หรือสูญไป
หรือชดใช้เป็นเงินตามที่มหาวิทยาลัยกำหนด
กรณีชดใช้เป็นเงิน ถ้าผู้รับผิดไม่สามารถชดใช้ได้ภายใน ๓๐
วันนับแต่ได้รับแจ้งให้ชดใช้ ผู้รับผิดจะขอผ่อนผันให้ชำระเป็นรายเดือนได้
แต่จะต้องชดใช้ให้เสร็จสิ้นภายในเวลาไม่เกิน ๑ ปี
หรือภายในเวลาที่มหาวิทยาลัยกำหนดโดยจะต้องทำหนังสือขออนุมัติต่อมหาวิทยาลัยก่อน
ในกรณีขอผ่อนผัน ให้ผู้รับผิดทำหนังสือรับสภาพหนี้
พร้อมทั้งเสนอหลักประกันที่เหมาะสมไว้เป็นหลักฐานด้วย

การจำหน่าย
 

ข้อ ๙๔
การจำหน่ายพัสดุที่หมดความจำเป็นหรือหากใช้ปฏิบัติงานของมหาวิทยาลัยต่อไปจะสิ้นเปลืองค่าใช้จ่ายมาก
ให้พนักงานพัสดุเสนอรายงานต่อมหาวิทยาลัยเพื่อพิจารณาสั่งให้ดำเนินการตามวิธีการตามวิธีการอย่างหนึ่งอย่างใด
ดังต่อไปนี้
(๑) ขาย
ให้ดำเนินการขายตามวิธีที่กำหนดเกี่ยวกับการซื้อหรือการจ้างมาใช้โดยอนุโลม
(๒) แลกเปลี่ยน
ให้ดำเนินการตามวิธีการแลกเปลี่ยนที่กำหนดไว้ในระเบียบนี้
(๓) โอนและหรือบริจาคให้แก่ส่วนราชการหรือองค์การสาธารณกุศลที่มหาวิทยาลัยกำหนด
(๔) มหาวิทยาลัยให้ความเห็นชอบ ทั้งนี้
ให้มีหลักฐานการส่งมอบและรับมอบไว้เป็นหลักฐานต่อกันด้วย
(๕) การแปรสภาพหรือทำลาย

ข้อ ๙๕
เงินที่ได้จากการดำเนินการตามข้อ ๙๔ ให้นำส่งเป็นเงินรายได้ของมหาวิทยาลัย

การจำหน่ายเป็นสูญ
 

ข้อ ๙๖
ในกรณีที่พัสดุสูญไปโดยไม่ปรากฏตัวผู้รับผิดหรือมีตัวผู้รับผิดแต่ไม่สามารถชดใช้ตามข้อ
๙๓ ให้มหาวิทยาลัยจำหน่ายพัสดุนั้นเป็นสูญ

การลงจ่ายจากทะเบียน
 

ข้อ ๙๗ เมื่อได้ดำเนินการจำหน่ายแล้วให้พนักงานพัสดุลงจ่ายพัสดุนั้นจากทะเบียนทันที
สำหรับพัสดุซึ่งต้องจดทะเบียนตามกฎหมายให้แจ้งแก่นายทะเบียนภายในระยะเวลาที่กฎหมายกำหนดด้วย


ประกาศ ณ วันที่ ๒๙ พฤษภาคม พ.ศ. ๒๕๔๑
เกษม สุวรรณกุล
นายกสภามหาวิทยาลัยวลัยลักษณ์






มณฑิตา/ผู้จัดทำ
๒๒ เมษายน ๒๕๕๔
วิภา/ผู้ตรวจ
๑ มิถุนายน ๒๕๕๔

















































[๑] ราชกิจจานุเบกษา
เล่ม ๑๑๖/ตอนพิเศษ ๔๗ ง/หน้า ๒๙/๕ กรกฎาคม ๒๕๔๒